title: Cahokia

text: Myös paaluaidan rakentaminen noin vuosina 1175–1275 kaupungin keskustan ympärille on saattanut epäsuorasti olla yhtenä syynä Cahokian tuhoon. Kun kaupungin ympäriltä kaadettiin kymmeniä tuhansia puita aidan rakentamiseksi, kasvit ja eläimet menettivät elintilaansa. Puiden juuret eivät sitoneet enää maata, ja tuloksena oli eroosion nopea lisääntyminen. Cahokialaisten itse aiheuttama muutos kaupunkinsa ympäristössä saattoi käydä heille kohtalokkaaksi. Saaliseläimet, kuten peurat, kaikkosivat kaukaisemmille alueille, ja joet ja purot liettyivät. Cahokialaisten luurankoja tutkittaessa on havaittu, että he olivat joutuneet turvautumaan varsin yksipuoliseen ravintoon, maissiin. Lihan syönnin väheneminen kertoo riistan niukkuudesta.


title: Cahokia

text:
Joskus 1200-luvun jälkimmäisellä puoliskolla Cahokiaa ravisutti maanjäristys. Munkkien kummun vasen sivu sortui kokonaan, ja monet puusta ja rappauslaastista tehdyt rakennelmat luhistuivat. Uuneista levisi tulipalo, joka poltti osan Cahokiaa, ja maanjäristyksessä vapautuneet vesimassat tulvivat kaupunkiin aiheuttaen pienois-tsunamin.
Cahokian hallitsijat pyrkivät korjaamaan vahingot turvautumalla asiantuntijoiden apuun ja kaupungin tuhoutuneen osan uudelleenrakentamiseen. Tulvat olivat kuitenkin ehtineet synnyttää uusia uomia. Ongelmien ratkaisuyritykset, kuten kukkuloiden rinteiden pengertäminen, jokien patoaminen ja vieläpä Cahokian siirtäminen, eivät kasvattaneet kaupunkia enää entisiin mittoihinsa. Onkin mahdollista, että cahokialaiset näkivät ruohon vihreämpänä oman kaupunkinsa ulkopuolella. Talojen tulisijoista tupruava savu, vuosi vuodelta lisääntyneet jäteongelmat ja yksipuoliseksi muuttunut ravinto saivat väestön miettimään tulevaisuuttaan, joka ei näyttänyt sellaiselta kuin he olisivat halunneet.


title: Cahokia

text: Kyllästyneenä kaupunkinsa kasvaviin ongelmiin yhä useampi oli valmis astumaan uuteen, toisenlaiseen elämään. Joillekin se saattoi olla siirtyminen Mississippijoen länsipuolisille tasangoille, jossa he voisivat seurata biisonilaumoja ja syödä punaista lihaa. Joillekin se saattoi olla pelkkä halu elää pienimuotoista leirielämää vapaana kaupungin sykkeestä. Ehkä Cahokian vallanpitäjien voima kävi riittämättömäksi pitämään kurissa suurta työväenluokkaa, joka oli kyllästynyt alistettuun asemaansa. Tiedemiehet uskovat, että Cahokian valtiomuoto kääntyi itseään vastaan ja johti sisällissotaan.


title: Cahokia

text: Cahokian yhteiskunta alkoi hajota väestön jättäessä asteittain kaupungin, jonka vaikutus ympäristöön oli ollut ilmeinen. Pieniä samaan muottiin rakennettuja kaupunkeja on löytynyt Mississipin alueelta useita, joista pohjoisimmat olivat Wisconsinissa sijainneet "Aztalan" ja "Trempealeau". Ensimmäinen eurooppalaisten kuvaus Aztelanista oli Nathaniel Hyerin kirjoitus vuodelta 1837. Hän erehtyi pitämään löytämiään kumpuja muinaisten asteekkien pyramiditemppeleinä ja nimesi paikan heidän mukaansa. Myöhemmät tutkimukset osoittivat Aztalanin olevan kuin Cahokia pienoiskoossa, ja paikka tunnetaankin nykyään Wisconsinin historiallisena puistona. Sieltä on kaivauksisa löydetty samanlaisia ruukkuja kuin Cahokiasta. Vaikka esineet ovat saattaneet kulkeutua Aztalaniin kaupankäynnin mukana, on vaihtoehtona yleisemmin pidetty sitä, että osa Cahokiasta lähteneistä kulki Mississippiä pitkin pohjoiseen ja rakensi Aztalanin metsämaan kulttuuripiirin alueelle. Tutkimuksissa on löytynyt selviä merkkejä siitä, että kahden kulttuurin kohtaaminen ei ole sujunut rauhallisesti.


title: Cahokia

text: Aztalanille kävi samoin kuin Cahokialla ja kaikille muille kummunrakentajien asuttamille kaupungeille. Ne autioituivat. Jälkipolville jäi vain kumpuja todistamaan elämästä, jota joskus oli ollut niiden ympärillä.


title: Cahokia

text:
Nimen "Cahokia" antoivat kaupungille illinois-intiaanit jälkikäteen, koska tyhjilleen jääneen alueen olivat asuttaneet heidän liittokuntaansa kuuluvat cahokiat. Nimi tarkoittaa villihanhia. Cahokian kaupungin alkuperäistä nimeä ei tiedetä sen enempää kuin sitäkään, keitä sen rakentaneet muinaiset kummunrakentajat olivat.
Ensimmäiset eurooppalaiset saapuivat Cahokiaan vuonna 1673. Ranskalaiset tutkimusmatkailijat Louis Jolliet ja Jacques Marquette laskivat Mississippijokea kohti etelää ja tulivat illinoisien hallitsemille alueille. Ensimmäiset muistiinpanot jokien varsille rakennetuista kummuista ovat tältä ajalta. Ranskalaisten kysyessä kumpujen alkuperästä illinoisit kertoivat, ettei niitä ollut rakentanut mikään heidän heimoistaan.


title: Cahokia

text: Kun ranskalaiset jesuiitat saivat myöhemmin jalansijaa illinoisien liittokuntaan kuuluneiden cahokioiden ja tamaroiden kylissä, he aloittivat käännytystyönsä näiden parissa. Seuraavan vuosisadan alkupuolella jesuiitat perustivat suurimman kummun läntiselle sivulle kappelin aikomuksenaan rakentaa paikalle suuri luostari. Paikka nimettiin munkkien kummuksi, ja sillä nimellä se tunnettiin myöhempinä aikoina. Itse luostarin rakentaminen jäi munkeilta haaveeksi, sillä ympäristön sodat ja taudit saivat heidät luopumaan hankkeesta.


title: Cahokia

text: 1740-luvulla Cahokiasta tuli pohjoisen Mississippin jokilaakson ranskalaisten strateginen keskus kaupankäynnissä intiaanien kanssa. Uuden-Englannin joukot valtasivat vuonna 1763 Suurten järvien ranskalaislinnakkeiden ohella myös Cahokian. Ranska onnistui saamaan Cahokian takaisin, mutta kaupankäynnin pääpaino siirtyi läheiseen St. Louisiin, jonne oli levinnyt Ranskan Louisianan alainen siirtokunta. Vuonna 1769 Cahokia nousi hetkeksi julkisuuteen, kun siellä surmattiin kapinanjohtajana kuuluisuutta saavuttanut ottawien päällikkö Pontiac.


title: Cahokia

text: Yhdysvaltain armeija otti Cahokian vuonna 1778 haltuunsa ranskalaisilta ilman sotilaallista vastarintaa. Seuraavan vuosisadan alussa kuvernööri William Henry Harrison, josta myöhemmin tuli Yhdysvaltain presidentti, nimitti Cahokian käräjätalon luoteisterritorion oikeudelliseksi ja hallinnolliseksi keskukseksi. Cahokia luopui tästä asemasta vuonna 1814. Kolme vuotta myöhemmin alkanut Mississippin tulviminen ajoi Cahokian asukkaat etsimään turvakseen korkeampaa paikkaa. He perustivat St. Louisin itälaidalle Illinois Cityn. 58 vuotta myöhemmin kaupunki liitettiin St. Louisiin.


title: Cahokia

text: Muinaistutkijat jatkavat edelleen varhaista Cahokiaa koskevan epätietoisuuden selvittämistä ja yrittävät rakentaa ehyempää kuvaa kaupungista ja sen kohtalosta. He ovat käyneet läpi lukemattomia teorioita siitä, mitkä syyt autioittivat kaupungin ja keitä sen asukkaat olivat. Cahokiaan on yritetty liittää moniakin tunnettuja intiaanikansoja, kuten omahat, joiden perimätieto kertoo heidän asuneen lähellä St. Louisia sijainnutta korkeaa kukkulaa. Intiaanitutkijat ovat yhdistäneet aineellisen kulttuurin ja historiallisten seikkojen perusteella sille kulttuurialueelle, jossa Cahokia sijaitsi, myös osaget ja poncat. Lisäksi molempien kansojen uskonnossa oli maata ja taivasta edustavat vastakkaisryhmät kuten cahokialaisilla. Tutkijoitten harmiksi sen enempää omahilla, osageilla kuin poncillakaan ei ole tietämystä suuresta muinaisesta kaupungista. Tämä vaiteliaisuus on saanut jotkut arkeologit esittämään teorian, että intiaanit eivät halua puhua Cahokian tapahtumista.


title: Cahokia

text: Viimeinen yhdysside kummunrakentajiin ovat aurinkoa palvovat ala-Mississipin natchezit. Heidän kastijärjestelmää käyttävä yhteiskuntansa keskittyi suuren maakummun ympärille. Uusi-Ranska hajotti natchezit vuonna 1730, ja heidän alkuperäinen kulttuurinsa katosi ennen kuin sitä ehdittiin lähemmin tutkia. Tasankojen maanviljely- ja ratsastuskulttuuria edustavien Nebraskan pawneiden uskonnossa näkyi piirteitä cahokialaisuudesta. Tämä ilmeni nuorten tyttöjen uhraamisena. Mississipin alueen esihistoriallisiin heimoihin kuuluneet chickasawit, choctawit ja cherokeet eivät ole tunnustaneet olevansa muinaisten cahokialaisten jälkeläisiä. Heidänkin kulttuuristaan on kuitenkin löytynyt yhtäläisyyksiä ainakin kummunrakentajiin, minkä osoittavat espanjalaisen löytöretkeilijän Hernando de Soton muistiinpanot 1500-luvulta.


title: Cahokia

text: Yhdysvaltalainen lääkäri Benjamin Smith Barton kirjoitti vuonna 1787, että kummunrakentajat olisivat olleet uuteen maailmaan asettuneita viikinkejä. Väitettä tukivat tarinat viikingeistä, jotka olivat purjehtineet Pohjois-Amerikkaan noin vuonna 1000 ja perustaneet kaupungin nimeltä Vinland. Tämä paikka on myöhemmin löytynyt Kanadasta ja tunnetaan nykyään nimellä L’Anse aux Meadows. Smithsonian-instituutti käsitteli varhaisimmissa 1800-luvun julkaisuissaan paljon Cahokiaa ja kallistui Bartonin linjoille kummunrakentajien alkuperän suhteen. Kirjailija Josiah Priest paneutui aiheeseen vuonna 1838 ja esitti, että kumpujen rakentajat olivat egyptiläisiä, kiinalaisia ja norjalaisia. Cahokian autioitumista ja kummunrakentajien katoamista perusteltiin muun muassa arveluilla intiaanien järjestämistä hyökkäyksistä, jotka olivat tuhonneet muinaiset valkoiset siirtolaiset.


title: Cahokia

text: Useimmat myöhemmän ajan tutkijat uskovat, että niin cahokialaiset kuin muutkin kummunrakentajat hajaantuivat sadoiksi ryhmiksi ja vaelsivat eri suuntiin. Se, mitä he pakenivat, jää vaille lopullista vastausta.


title: Cahokia

text: Cahokia Mounds kuuluu Unescon maailmanperintöluetteloon, johon se liitettiin vuonna 1983. Suojelukohteena on säilytetty kaikkiaan 68 kumpua. Matkailijat voivat kavuta munkkien kummun huipulle tai tutustua moniin muihin muinaisen kaupungin entisöityihin nähtävyyksiin. Tähän tarjoaa mahdollisuuden kymmenen kilometriä pitkä luontopolku, jonka varrella on myös luonnonvaraista metsää kasvustoineen ja vesistöineen sekä kaistale ruohoaavikkoa. Cahokian kumpujen keskelle rakennettu opetuskeskus sisältää luokkatilojen lisäksi museoesineiden gallerian, esityssalin, majoitustilat vieraille ja paljon muuta. Cahokian erikoistapahtumiin kuuluu tieteellisiä luentoja, lasten ja koululaisten päiviä, intiaanien sadonkorjuujuhlia ja päiväntasaukseen liittyvistä vuosittaisia seremonioita.


title: Vuorelan seisake

text: Vuorelan seisake () on Jokioisten Museorautatien seisake Humppilan kunnassa Kanta-Hämeessä. Liikennepaikka sijaitsee Idänkulmantien tasoylikäytävän luona Vuorela-nimisen talon pihapiirin tuntumassa 1,9 kilometriä pohjoiseen Minkiön asemalta ja 5,9 kilometriä etelään Humppilan asemalta ratakilometrillä 6,1.


title: Vuorelan seisake

text: Alun perin liikennepaikka oli yksi kapearaiteisen Jokioisten rautatien liikennepaikoista. Se oli käytössä 1930–1940-luvuilla moottorivaunuliikenteen aikana, mutta sitä ei ole mainittu rautatien aikatauluissa. Jokioisten Museorautatie otti seisakkeen uudelleen käyttöön 5. kesäkuuta 1994.


title: Vuorelan seisake

text: Liikennepaikalla ei ole asemarakennusta, ainoastaan seisakkeen nimikyltti sekä lyhyt kivireunainen sorapintainen matkustajalaituri. Ratapihaa tai sivuraiteita ei ole. Liikennepaikan alkuperäinen seisakekyltti on esillä Kapearaidemuseon kokoelmissa Minkiön aseman keltaisen makasiinin kahviossa. Museorautatien henkilöjunat pysähtyvät liikennepaikalla tarvittaessa.


title: Syyläkaktukset

text: Syyläkaktukset ("Mammillaria") on noin 170 lajillaan eräs laajimmista kaktuskasvisuvuista. Useimmat suvun lajit ovat peräisin Meksikosta, mutta suvun lajeja esiintyy koko Yhdysvaltojen eteläosista Kolumbiaan, Venezuelaan ja Karibianmeren saarille ulottuvalla alueella. Syyläkaktukset ovat pyöreitä tai pitkänomaisia, 1–20 cm leveiksi ja 1–40 cm korkeiksi kasvavia kaktuksia. Monet lajit ovat helppohoitoisia ja siksi suosittuja huonekasveja. Monipuolisen ulkonäkönsä vuoksi "Mammillaria"-suku on suosittu kauppojen kaktuslajitelmissa.


title: Syyläkaktukset

text: Suvun tieteellinen nimi tulee latinan sanasta "mammilla", joka tarkoittaa nänniä ja viittaa sukuun kuuluvien kaktusten tyypilliseen piirteeseen; syyläkaktusten varressa ei ole kaktuksille tyypillisiä pitkittäissuuntaisia uurteita vaan nystymäisiä podarioita. Myös suomenkielinen nimi juontaa juurensa tästä. Podarioiden muoto vaihtelee pyöreästä kartiomaiseen mutta myös täysin sylinterimäisiä muotoja esiintyy (esimerkiksi "M. luethyi").


title: Syyläkaktukset

text: Syyläkaktusten ominaisin piirre on kuitenkin areolien sijainti, sillä podarioita esiintyy myös rebutioilla. Syyläkaktuksilla on muista kaktussuvuista poiketen kahdenlaisia areoleja: podarian kärjessä sijaitsevasta areolista kasvaa tavalliseen tapaan piikkikimppu kun taas podarioiden välissä olevasta areolista ei koskaan kasva piikkejä mutta usein villamaista karvaa. Kukat puhkeavat aina piikittömästä areolista kun taas mahdolliset sivuhaarat kasvavat podarian kärjen areolista.


title: Syyläkaktukset

text: Syyläkaktukset kukkivat yleensä runsaasti. Kukat puhkeavat kehämäisesti kasvin yläosasta ja ne ovat tavallisesti melko pieniä, 7–40 mm leveitä. Kukkien väri on tavallisimmin punainen tai vaaleanpunainen, mutta lajista riippuen myös valkoisia tai vihreitä kukkia esiintyy. Terälehdissä on usein tumma pitkittäisjuova. Pölyttyneestä kukasta syntyy pieni, yleensä punainen, marjamainen hedelmä.


title: Syyläkaktukset

text: Syyläkaktusten levinneisyysalue käsittää kokonaisuudessaan Yhdysvaltojen lounaisosan, Meksikon, Karibian alueen, Keski-Amerikan ja Etelä-Amerikan pohjoisosan.


title: Syyläkaktukset

text: Seuraavassa luetellut 171 lajia noudattaa pääosin kansainvälisen tutkijaryhmän (the International Cactaceae Systematics Group) ja syyläkaktusyhdistyksen (the Mammillaria Society) näkemyksiä. Suku voidaan jakaa neljään alasukuun: "Dolichothele", "Mammillaria", "Mamillopsis" ja "Oehmea". Joskus viidentenä pidetään alasukua "Cochemiea", joka tässä esityksessä on käsitelty omana sukunaan. Suomalainen nimi on vain viidellä lajilla


title: Apueläin

text: Apueläin on tutkijoiden käyttämä nimitys suomalaisen tietäjän lähinnä yliluonnollisina apureina pitämistä todellisista elätti-eläimistä, jotka eivät kuitenkaan olleet suoranaisesti kesyjä kotieläimiä. Tunnetuimpia olivat käärmeet. Käärmeiden arveltiin olevan sukua salamoille ja siten taivaan jumalalle, johtuen osittain sahalaita-kuviosta niiden selässä. Käärmeitä käytettiin sairaiden hoidossa, myös pelästyttämisessä. Pelätyt käärmeet antoivat tietäjälle arvovaltaa.


title: Apueläin

text: Toisinaan on pidetty myös korppeja eli "kaarne"ita. Tässä saattaa olla taustalla sama ikivanha perinne kuin skandinaaveilla, joilla korpit ovat jopa ylijumala Odinin apureita.


title: Apueläin

text: Tietäjä saattoi myös käyttää kaloja toimituksissaan. Esimerkiksi ihmisen saattoi pilata eli sairastuttaa, jos hänen hiuksensa tai kynnenpalansa laittoi kalan suuhun, ja päästi kalan karkuun. Kala vei ihmisen osan veden pohjan läpi Tuonelaan ja ihmisen osan kurja kohtalo heijastui jotenkin ihmiseen itseensä, sairastuttaen hänet.


title: Apueläin

text: Merkittävin kala oli tietäjälle usein hauki. Kaivossa tai lähteessä kasvoi toisinaan sinne siirretty "kaivohauki", jota pidettiin paitsi puhdistamassa vettä elukoista, usein myös tietäjän yliluonnollisena apurina.


title: Nick Cave and the Bad Seeds

text: Nick Cave and the Bad Seeds on Nick Caven luotsaama rockyhtye.


title: Nick Cave and the Bad Seeds

text: Nick Cave and the Bad Seeds perustettiin vuonna 1983 australialaisyhtye The Birthday Partyn raunioihin. Ensimmäisessä kokoonpanossa oli mukana Nick Cave (laulu, huuliharppu, koskettimet) ja monen soittimen taitava Mick Harvey. Yhtye vahvisti rivejään vielä Einstürzende Neubautenin kitaristi Blixa Bargeldilla, niin ikään kitaristi Hugo Racella sekä pianisti-basisti Barry Adamsonilla Magazine-bändistä.


title: Nick Cave and the Bad Seeds

text: Ensimmäinen levy, "From Her to Eternity", julkaistiin samana vuonna tällä kokoonpanolla. The Bad Seedsin soittajat ovat vaihtuneet tiheään. Yhtyeeltä on ilmestynyt 15 kokopitkää albumia, joista vuonna 2004 julkaistu "Abattoir Blues/The Lyre of Orpheus" on tuplalevy.Kolmen näistä vielä mukana olevan jäsenen lisäksi yhtye koostuu Caven henkilökohtaisesti valitsemista muusikoista:Cave on 90-luvulta lähtien esiintynyt myös pienemmällä kokoonpanolla, johon kuuluu viulisti Ellis sekä vaihteleva rytmiryhmä.


title: Santavaihde

text: Santavaihde () on Jokioisten Museorautatien liikennepaikka Humppilan kunnassa Kanta-Hämeessä. Liikennepaikka sijaitsee keskellä Palomäen peltomaisemaa 3,9 kilometriä pohjoiseen Minkiön asemalta ja 3,9 kilometriä etelään Humppilan asemalta ratakilometrillä 4,1.


title: Santavaihde

text: Alun perin liikennepaikka oli yksi kapearaiteisen Jokioisten rautatien liikennepaikoista. Se oli käytössä linjavaihteena koko rautatien toiminta-ajan liikenteen loppuvuosia lukuun ottamatta. Liikennepaikka käsitti pääraiteen vaihteen ja siitä koilliseen haarautuvan noin puolen kilometrin mittaisen pistoraiteen, joka päättyi soraharjuun ja siellä sijaitsevalle soranottopaikalle, josta ajettiin soraa rautatien rakennus- ja kunnossapitotarpeisiin sekä 1940-luvulla suoraan Jokioisten siirappitehtaan laajennustyömaalle.


title: Santavaihde

text: Nykyisin liikennepaikalla on vaihde ja sivuraide, kyseinen vaihde laitettiin paikoilleen 21-22.10.2017. Soranottopaikalle johtanutta sivuraidetta on uudelleen rakennettu osan matkaa kesällä 2018. Rataa jatketaan noin puoliväliin vanhan soraraiteen linjausta noudattaen. Sivuraiteen pohja on näkyvissä lähes koko matkaltaan. Liikennepaikkamerkit laitettiin paikoilleen 22.06.2018 jolloin santavaihteen ensimmäinen osuus luovutettiin liikenteelle. Liikennepaikalle rakennettiin vuonna 2016 uusi, 11,5 metriä pitkä puinen henkilölaituri, ja pysähdykset sillä aloitettiin saman vuoden kesäkuussa. Liikennepaikalle ei ole tieyhteyttä, ja se palveleekin lähinnä läheisen laavun retkeilijöitä, mutta jo aiemmin se oli käytössä museorautatien resiinaretkien ruokailu-, levähdys- ja nuotiopaikkana.


title: Santavaihde

text: Hiukan Santavaihteelta Minkiölle päin on alkuperäisen vesitornin paikka; läheisen mäen päällä olevan lähteen luona oleva vedenottojärjestelmä on osittain jäljellä, itse vesitornirakennus purettiin huonokuntoisena sen jälkeen, kun vedenotto siirtyi Humppilaan jo ammattiliikenteen aikana. Rakennuksen ulkonäkö ja huonejako tunnetaan asiasta tehdyn perusteellisen haastattelun perusteella.


title: Jeffrey Jones

text: Jeffrey Duncan Jones (s. 28. syyskuuta 1946) on yhdysvaltalainen näyttelijä. Hänen tunnetuimpiin rooleihinsa kuuluu keisari Joosef II Milos Formanin Oscar-palkitussa elokuvassa "Amadeus". Muihin elokuviin lukeutuvat "Vaihdetaan vapaalle, Ferris" (1986), "Ed Wood" (1994), "Paholaisen asianajaja" (1997) ja "Päätön ratsumies" (1999).


title: Jeffrey Jones

text: Jones syntyi Buffalossa, New Yorkin osavaltiossa Douglas Bennett Jonesin ja Ruthin pojaksi. Isä kuoli pojan ollessa nuori. Jones on esiintynyt 1970-luvulta alkaen lukuisten elokuvarooliensa lisäksi erinäisissä televisioshow-ohjelmissa. Hän sai vuonna 1985 Golden Globe -ehdokkuuden roolistaan edellisvuonna julkaistussa "Amadeus"-menestyselokuvassa. Näyttelijä Julian Coutts on hänen poikansa.


title: Jeffrey Jones

text: Jones opiskeli "London Academy of Music and Dramatic Artissa" ja sai sen jälkeen kolmivuotisen kiinnityksen Stratfordin teatteriin Ontariossa. Hän joutui heinäkuussa 2003 seksuaalirikollisrekisteriin ja sai viisi vuotta ehdollista vankeutta otettuaan pornograafisia kuvia 14-vuotiaasta pojasta. Hän joutui myöhemmin ongelmiin lain kanssa muutettuaan ilmoittamatta viranomaisille. Hän rikkoi Megan Kankan mukaan nimettyä "Meganin lakia", jonka mukaan seksuaalirikoksista tuomitun henkilön muuttamisesta seudulle on tehtävä julkista tietoa.


title: Palomäen seisake

text: Palomäen seisake () on Jokioisten Museorautatien seisake Humppilan kunnassa Kanta-Hämeessä. Liikennepaikka sijaitsee Taipaleentien tasoylikäytävän luona Palomäki-nimisen mäen ja talon pihapiirin tuntumassa 4,3 kilometriä pohjoiseen Minkiön asemalta ja 3,5 kilometriä etelään Humppilan asemalta ratakilometrillä 3,7.


title: Palomäen seisake

text: Alun perin liikennepaikka oli yksi kapearaiteisen Jokioisten rautatien liikennepaikoista. Se otettiin käyttöön moottorivaunuliikenteen alkaessa 25. helmikuuta 1931 ja lakkautettiin 30. syyskuuta 1951. Liikennepaikalla on ollut kyläläisten talkootyönä rakentama pieni odotushuonerakennus, joka valmistui vuonna 1946. Rakennus oli käytössä liikennepaikan lakkauttamiseen saakka; se purettiin samalla kertaa kuin rataosuuskin vuonna 1975. Rakennuksen ulkonäkö ja rakenne tunnetaan.


title: Palomäen seisake

text: Jokioisten Museorautatie otti seisakkeen uudelleen käyttöön 5. kesäkuuta 1994, kun uudelleenrakennettu osuus Minkiöltä Humppilaan vihittiin käyttöön.


title: Palomäen seisake

text: Nykyisin liikennepaikalla ei ole asemarakennusta tai laituria, ainoastaan seisakkeen nimikyltti. Ratapihaa tai sivuraiteita ei ole. Museorautatien henkilöjunat pysähtyvät liikennepaikalla tarvittaessa.


title: Palomäen seisake

text: Palomäkeä käytettiin useana vuotena junanlähetyspaikkana Humppilan toripäivän yhteydessä, jolloin sen ja Humppilan välillä liikennöi erityinen torijuna.


title: Kermalan seisake

text: Kermalan seisake (, ratakm 1+700) on Jokioisten Museorautatien seisake Humppilan kunnassa Kanta-Hämeessä. Liikennepaikka sijaitsee Selkätien tasoylikäytävän luona 6,3 kilometriä pohjoiseen Minkiön asemalta ja 1,5 kilometriä etelään Humppilan asemalta ratakilometrillä 1,7.


title: Kermalan seisake

text: Muista museorautatien seisakkeista poiketen Kermalan seisake ei alun perin kuulunut Jokioisten rautatien liikennepaikkoihin. Kermalan seisakkeen lähellä sijaitsi 1930-luvulla Huhtaa-niminen seisake. Jokioisten Museorautatie otti seisakkeen käyttöön 5. kesäkuuta 1994, kun uudelleenrakennettu osuus Minkiöltä Humppilaan vihittiin käyttöön.


title: Kermalan seisake

text: Liikennepaikalla ei ole asemarakennusta, ainoastaan seisakkeen nimikyltti sekä lyhyt laituri. Ratapihaa tai sivuraiteita ei ole. Museorautatien henkilöjunat pysähtyvät liikennepaikalla tarvittaessa.


title: Kermalan seisake

text: Humppilan toripäivän aikana viikko ennen juhannusta Humppilan ja Kermalan välillä liikennöi torijuna, ja tällöin Kermala toimii junanlähetyspaikkana. Vuoteen 2003 saakka juna liikennöi Humppilasta Palomäkeen.


title: Johnny Wayne

text: Johnny Wayne (alun perin John Louis Weingarten, 28. toukokuuta 1918 Toronto, Kanada – 18. heinäkuuta 1990) oli tunnettu kanadalainen koomikko ja komediakäsikirjoittaja. Hän oli parhaiten tunnettu komediaparivaljakon "Wayne ja Shuster" yhteydestä, aisaparinaan Frank Shuster. Heitä pidetään kanadalaisen TV-komedian "isinä" ja he tekivät yhteistyötä 1930-luvulta lähtien, esiintyen näyttämöllä, radiossa ja televisiossa. Wayne kuoli syöpään ja on haudattu kotikaupunkiinsa Torontoon.


title: Risto Nuuros

text: Risto Nuuros (s. 26. joulukuuta 1950 Suomusjärvi) on suomalainen entinen suunnistaja, joka ylsi neljä kertaa MM-mitaleille 1970-luvulla. Nykyisin hän toimii maanmittausneuvoksena Suomen maa- ja metsätalousministeriön alaisessa Maanmittauslaitoksessa.


title: Risto Nuuros

text: Nuuros valittiin ensi kertaa suunnistuksen MM-kisamiehistöön Stare Splavyn kisoihin 1972. Henkilökohtaisessa kisassa hän oli parhaana suomalaisena seitsemäs, mutta viestissä iski epäonni, kun hän kolmannella osuudella leimasi väärällä rastilla. Suomen suoritus hylättiin ja Suomea hitaammin reitin kiertänyt Unkari nousi pronssille. Hylkäyksen koki tosin myös Suomea nopeampi Norjan joukkue. Kaksi vuotta myöhemmin Viborgin MM-kisoissa Nuuros suunnisti jo mitalien tuntumaan neljänneksi, ja viestistä tuli vihdoin uran ensimmäinen arvokisamitali. Hopeajoukkueessa olivat Nuuroksen lisäksi Hannu Mäkirinta, Markku Salminen ja Seppo Väli-Klemelä. Aviemoren MM-kisoissa 1976 Nuuros joutui jälleen henkilökohtaisessa kisassa tyytymään neljänteen sijaan ja viestiin hän ei osallistunut.


title: Risto Nuuros

text: Uransa ainoan henkilökohtaisen MM-mitalin Nuuros sai Kongsbergin kisoissa 1978, kun 21 rastin radan kiersi häntä nopeammin vain Norjan Egil Johansen. Viestijoukkueen ankkurina Nuuros toi Suomen pronssille seitsemän sekuntia Sveitsin edellä. Miehen MM-ura päättyi Tampereen kisoissa 1979, jossa hän oli jälleen henkilökohtaisella matkalla paras suomalainen sijoittuessaan seitsemänneksi. Viestissä suosikkina matkaan lähtenyt Norja putosi kyydistä kahdella ensimmäisellä osuudella, ja Seppo Keskinarkauksen, Hannu Kottosen, Risto Nuuroksen ja Ari Anjalan muodostaman joukkueen edellä maaliin saapui vain Ruotsi, joka teki eroa Suomeen yli 15 minuuttia.


title: Risto Nuuros

text: PM-kisoissa Risto Nuuros ylsi viestikultaan poikien sarjassa 1970 ja Simo Nurmisen, Tuomo Peltolan ja Seppo Väli-Klemelän kanssa miesten sarjassa 1973. Ainoaksi henkilökohtaiseksi PM-mitaliksi jäi Tanskan Hortensissa 1975 hankittu pronssi.


title: Risto Nuuros

text: Risto Nuuros edusti Suomusjärven Sisua, jonka joukkue ei hänen aikanaan yltänyt Jukolan viestissä vuoden 1974 kahdeksatta sijaa korkeammalle. Suomen mestaruuteen Nuuros ylsi kahdesti.


title: Risto Nuuros

text: Vuodesta 1974 Risto Nuurosta valmensi Jukka Kalliokoski, joka toimi myös maailmanmestari Outi Borgenströmin valmentajana.


title: Robert Hunter (pyöräilijä)

text: Robert Hunter (s. 22. huhtikuuta 1977 Johannesburg) on eteläafrikkalainen maantiepyöräilijä, Ranskan ja Espanjan ympäriajoissa etappeja voittanut kirimies.


title: Robert Hunter (pyöräilijä)

text: Hunter aloitti ammattilaisuransa Lampre-tallissa vuonna 1999, jolloin hän voitti Espanjan ympäriajon ensimmäisen etapin ja sijoittui pistekilpailussa toiseksi. Seuraavana vuonna hän voitti Alankomaiden ympäriajossa toisen ja kolmannen osuuden sekä pistekilpailun ja sijoittui kokonaiskilpailussa toiseksi. Maantieaika-ajon MM-kilpailussa hän oli viidestoista. Vuonna 2001 Hunter voitti Espanjan ympäriajon seitsemännentoista etapin ja sijoittui Ranskan ympäriajon toisella etapilla kolmanneksi.


title: Robert Hunter (pyöräilijä)

text: Kaudella 2002, Mapei-tallissa ajaessaan, Hunter sijoittui kahdenneksitoista Flanderin ympäriajossa. Lisäksi hän oli kuudes Gent-Wevelgemissä ja voitti Puolan ympäriajon avausetapin.


title: Robert Hunter (pyöräilijä)

text: Seuraavat kaksi vuotta Hunter ajoi Rabobank-tallissa. Vuonna 2004 hän voitti Qatarin ympäriajon kokonaiskilpailun sekä Sveitsin ympäriajon kolmannen ja viidennen osuuden. Kaudet 2005–2006 Hunter edusti Phonak-joukkuetta. Avausvuosi sveitsiläistallissa toi hänen meriittilistalleen ykköstilan Doha International GP:ssä sekä etappivoitot Setmana Catalana -kilpailussa, Georgian ympäriajossa ja Välimeren ajossa. Seuraavana vuonna hän voitti Afrikan aika-ajomestaruuden ja oli maantieajossa kolmas.


title: Robert Hunter (pyöräilijä)

text: Vuodet 2007-2009 Hunter edusti Barloworld-tallia. Maaliskuussa 2007 hän voitti Volta Ao Santarem -etappikilpailun ja sijoittui kymmenenneksi Milano–San Remossa. Toukokuussa hän oli paras Tour de Picardie -kilpailussa. Ranskan ympäriajossa Hunter oli vahva usealla kirietapilla: hän oli neljäs toisella, viides kolmannella ja toinen neljännellä etapilla. Kilpailun yhdennellätoista osuudella, Marseille–Montpellier, Hunter lopulta onnistui täydellisesti loppukirinsä ajoituksessa, ylitti maalilinjan ensimmäisenä ennen Fabian Cancellaraa ja toi villillä kortilla kilpailussa mukana olleelle Barloworld-tallille jo toisen etappivoiton Mauricio Solerin voiton lisäksi. Seuraavalla etapilla Hunter sijoittui kolmanneksi ja kilpailun päätösosuudella neljänneksi. Pistekilpailussa hän sijoittui toiseksi Tom Boonenin jälkeen.


title: Robert Hunter (pyöräilijä)

text: Vuonna 2008 Hunter voitti kaksi etappia Intaka Tech Worlds View Challenge -kilpailussa sekä neljännen etapin GP CTT Correios de Portugal -ajossa. Vuonna 2009 hän voitti Välimeren ajon neljännen osuuden ja Giro del Trentino -etappikilpailun kolmannen etapin. Italian ympäriajossa hän oli seitsemännellä osuudella toinen.


title: Robert Hunter (pyöräilijä)

text: Hunter siirtyi kauden 2010 alussa Garmin-Transitions-talliin. Hän voitti samana vuonna Vuelta a Murcian kaksi ensimmäistä etappia. Kaudella 2011 hän edusti Team RadioShackiä. Hän voitti Tour de Mumbai II -kilpailun ja Itävallan ympäriajon ensimmäisen etapin. Viimeisinä ammattilaisvuosinaan 2012–2013 hän ajoi Garmin-joukkueessa.


title: Lauluja rakastamisen vaikeudesta (Leevi and the Leavingsin albumi)

text: Lauluja rakastamisen vaikeudesta on Leevi and the Leavingsin kokoelma-albumi, joka julkaistiin vuosina 1994 ja 1999.


title: Piemonte Volley

text: Piemonte Volley, sponsorinimeltään Bre Banca Lannutti Cuneo, on italialainen lentopallojoukkue, joka pelaa Italian A1-liigassa.


title: Piemonte Volley

text: Cuneon joukkue on kuulunut jo kauan Italian A1-liigan kestomenestyjiin. 2006 vuonna joukkue voitti muun muassa Italian Cupin. Cuneossa ovat pelannut muun muassa Suomen lentopallomaajoukkueen entinen kapteeni Tuomas Sammelvuo sekä maailman parhaimmaksi lentopalloilijaksi arvostettu Giba. Cuneosta Giba lähti 2006–2007 kauden päätteeksi kovatasoiseen Venäjän liigaan.


title: Piemonte Volley

text: Kaudella 2006–2007 Cuneon joukkue voitti A1-liigan runkosarjan, mutta putosi lopulta Play-Off -peleissä välierissä Piacenzan joukkueelle. Italian A1-liigan voitti kaudella 2006–2007 lopulta Sisley Volley, joka oli runkosarjassa kolmannella sijalla.


title: Simo Nurminen

text: Simo Nurminen (s. 2. tammikuuta 1949 Tampere) on suomalainen entinen suunnistaja, joka ylsi kaksi kertaa MM-mitaleille vuonna 1978.


title: Simo Nurminen

text: Simo Nurminen edusti Suomea suunnistuksen PM-kisoissa jo nuorten sarjassa, ja miesten puolella hän suunnisti Bergenin 1973 kisoissa viestivoittoon Risto Nuuroksen, Tuomo Peltolan ja Seppo Väli-Klemelän kanssa. MM-edustajaksi Nurminen kelpuutettiin vasta Kongsbergin kisoihin syksyllä 1978. Ensikertalainen saalisti kisoista kaksi pronssia, kun hän henkilökohtaisen kilpailun lisäksi suunnisti viestin kolmannen osuuden. Vuotta myöhemmin kotikulmilla, Tampereen MM-kisoissa Nurminen jäi henkilökohtaisella matkalla 24:nneksi eikä päässyt viestimiehistöön.


title: Simo Nurminen

text: Nurminen voitti urallaan neljä Suomen mestaruutta ja edusti muun muassa Tampereen Pyrintöä, Ikaalisten Nousevaa Voimaa ja Kankaantaan Kisaa.


title: Kolbäckin silta

text: Kolbäckin silta () on siltayhteys itäisessä Uumajassa. Se koostuu kahdesta sillasta, 530-metrisestä Pylonbronista ja 170-metrisestä Lillåbronista, joilla on yhteensä pituutta 700 metrin verran. Kolbäckin sillan on suunnitellut Inger Berglund, ja sitä alettiin rakentaa vuonna 1998. Käyttöön se vihittiin 5. syyskuuta vuonna 2001. Sillan ylittää Eurooppatie E4.


title: Glory Glory Man United

text: Glory Glory Man United on jalkapallojoukkue Manchester Unitedin kannustuslaulu, jonka sävelmä on The Battle Hymn of the Republicista.


title: Glory Glory Man United

text: Ensimmäistä kertaa ManUn kannattajat lauloivat laulua 1960-luvulla ja se onkin nykyään suosittu fanien kesken. Myös Tottenhamilla ja Leeds Unitedilla on oma versionsa laulusta.


title: Crimes of the Future

text: Crimes of the Future on David Cronenbergin ohjaama, tuottama, kuvaama leikkaama ja käsikirjoittama elokuva vuodelta 1970. Kuten Cronenbergin aiempi elokuva "Stereo" myös "Crimes of the Future" kuvattiin äänettömänä ja siihen lisättiin jälkeenpäin kertojan ääni. Kertojana on Ronald Mlodzikin esittämä hahmo Adrian Tripod.


title: Frank Shuster

text: Frank Shuster O.C. (5. syyskuuta 1916 Toronto, Kanada – 13. tammikuuta 2002, Toronto) oli kanadalainen koomikko ja komediakäsikirjoittaja. Hän on parhaiten tunnettu Johnny Waynen kollegana komediaduosta "Wayne ja Shuster", joita yhdessä pidetään kanadalaisen TV-komedian "isinä".


title: Frank Shuster

text: Frank Shuster oli Teräsmies-sarjakuvan luojan, Joe Shusterin serkku. Hän kuoli keuhkokuumeeseen.


title: Rashomon – paholaisen portti

text: Rashomon – paholaisen temppeli, myös Rashomon – paholaisen portti, () on vuonna 1950 ensi-iltansa saanut japanilainen elokuva. Sen on ohjannut Akira Kurosawa, ja elokuva perustuu kahteen Ryūnosuke Akutagawan kirjoittamaan tarinaan. Rashomon sai Venetsian elokuvajuhlien Kultaisen leijonan vuonna 1951. Parhaan vieraskielisen elokuvan Oscar-palkinnon se sai erikoispalkintona, koska tätä palkintoa ei virallisesti vielä ollut perustettu. Rashomon oli Kurosawan läpimurtoelokuva, ja sen jälkeen yleensäkin japanilainen elokuva on noussut kansainväliseen suosioon. Elokuvaa pidetään yhtenä Kurosawan parhaista, ja myös näyttelijä Toshiro Mifune tuli sen kautta tunnetuksi.


title: Rashomon – paholaisen portti

text: Roisto raiskaa naisen ja murhaa tämän puolison. Siltä ainakin vaikuttaa. Mutta kun tarina kerrotaan neljästä eri näkökulmasta – naisen, roiston, murhatun miehen ja todistajan – ei enää ole lainkaan varmaa, mitä todella tapahtui. Tarinasta tulee entistä ristiriitaisempi. Kenen sanaan ja tekoihin on uskominen? Alkaa vaikuttaa siltä, ettei yksikään neljästä tarinasta ole erityisen totuudenmukainen.


title: Rashomon – paholaisen portti

text: Japanilaisissa kriitikoissa herätti hämmästystä, että elokuva sai lännessä myönteisen vastaanoton. Epäiltiin, että syynä oli toisaalta sen eksoottisuus, toisaalta se, että se on japanilaisia elokuvia länsimaisempi. Heidän näkemyksensä mukaan Kurosawa otti liiaksi vapauksia aineistoon nähden. Kurosawa puolestaan näki japanilaisten kriittisen asenteen johtuvan juuri siitä, että elokuva menestyi lännessä, mikä herättää epäilyksiä sen aitoudesta.


title: Rashomon – paholaisen portti

text: Elokuvassa kuvataan murhaa ja raiskausta neljän eri todistajan kertomien selostusten kautta. Elokuvan juoni asettaa totuuden luonteen kyseenalaiseksi. Katsojan on kuitenkin määrä omaksua epätoivon sijaan myönteinen asenne – kuten köyhä mies, joka ottaa hylätyn lapsen suojaansa.


title: Rashomon – paholaisen portti

text: "Helsingin sanomien" Timo Peltosen mukaan Kurosawa poikkeaa elokuvaperinteestä, jossa roolihenkilö voi valehdella, mutta näytetty takauma kertoo totuuden. Elokuva ei kuitenkaan torju katsojaa, vaan päinvastoin vetää hänet mukaan pohtimaan totuutta. Kurosawa tekee loppuratkaisusta toisenlaisen kuin Akutagawan tarinoiden pessimistinen päätös. Kriitikon mukaan sodan jälkeen tarvittiin toivonkipinää.


title: Rashomon – paholaisen portti

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kokoon luettelon kaikkien aikojen sadasta merkittävimmästä elokuvasta, ja "Rashomon" pääsi mukaan kahdeksalla äänellä. Vuonna 2018 BBC:n kansainvälinen asiantuntijaraati äänesti sen kaikkien aikojen neljänneksi parhaaksi ei-englanninkieliseksi elokuvaksi.


title: Rashomon – paholaisen portti

text: "Rashomon" on vaikuttanut voimakkaasti myöhempiin takaumiin perustuviin elokuviin. Martin Ritt on ohjannut "Rashomonista" western-version "Häväisty" (1964), jonka pääosassa näyttelee Paul Newman.


title: Rashomon – paholaisen portti

text: "Rashomon" ilmestyi blu-ray-muodossa 6. maaliskuuta 2009.


title: Copra Piacenza

text: Copra Piacenza eli Piacenza on Italian A1-liigassa pelaava lentopallojoukkue Piacenzan kaupungista. Joukkue oli 2006-2007 kaudella Italian A1-liigassa toinen häviten finaalisarjan 3-0 Sisley Volleyn joukkueelle. Piacenza voitti 2006 kaudella arvostetun Top Teams Cupin. Italian A1-liigaan joukkue nousi 2002 voittamalla A2-liigan.


title: Copra Piacenza

text: Suomen lentopallomaajoukkueen kapteeni Tuomas Sammelvuo on myös pelannut Piacenzassa, A1-liigassa 2002-2003 kaudella. Kaudella 2009-2010 Piacenzassa pelasi Matti Oivanen.


title: Joseph Albert Walker

text: Joseph Albert ”Joe” Walker (20. helmikuuta 1921 – 8. kesäkuuta 1966) oli yhdysvaltalainen koelentäjä ja USAF:n astronautti. Vuonna 1963 Walker ylitti kahdesti X-15-rakettilentokoneella avaruuden rajana pidetyn 100 kilometrin korkeuden. Nämä olivat ainoat tuon korkeuden ylittäneet avaruuslentokonelennot ennen SpaceShipOnen lentoa 2004. Lentojen myötä hän täytti astronautin määritelmän sekä USAFn että FAIn määritelmän mukaan. Joe Walker oli ensimmäinen kahdesti avaruudessa känyt ihminen.


title: Joseph Albert Walker

text: Walker syntyi Washingtonissa, Pennsylvaniassa. Hän kouluttautui fyysikoksi Washington & Jefferson Collegessa ennen liittymistään USAAFiin. Hän lensi P-38 Lightningia ja F-5A-tiedustelukonetta (muunnettu P-38) toisessa maailmansodassa, ja hänelle myönnettiin kunniamerkit ”Distinguished Flying Cross” ja ”Air Medal seitsemällä tammenlehvällä”.


title: Joseph Albert Walker

text: Toisen maailmansodan jälkeen Walker liittyi fyysikkona NASAn edeltäjän National Advisory Committee for Aeronauticsin lentokonemoottoreiden tutkimuskeskukseen Clevelandissa, Ohiossa. Clevelandin tutkimuskeskuksessa Walker suoritti tieteellisiä koelentoja. Hän tutki jäätymistä lennon aikana ja tuulitunnelissa. Hän siirtyi vuonna 1951 Edwardsiin Kaliforniaan suurnopeuslennon tutkimusasemalle ("High-Speed Flight Research Station") tullakseen koelentäjäksi.


title: Joseph Albert Walker

text: Walker työskenteli 15 vuotta Edwards Flight Research Facilityssä (tunnettu nykyään nimellä Dryden Flight Research Center); 1960-luvun puoliväliin mennessä hänestä tuli pääkoelentäjä. Walker työskenteli useissa uraauurtavissa projekteissa. Hän lensi kolmea Bell X-1:n versiota ja useita muita koelentokoneita. Walker piti X-3 Stilettoa huonoimpana lentokoneena jota hän oli koskaan lentänyt. Hän lensi myös F-100 Super Sabrea, F-101 Voodoota, F-102 Delta Daggeria, F-104 Starfighteria ja B-47 Stratojetia.


title: Joseph Albert Walker

text: Vuonna 1960 Walker lensi ensimmäisenä NASAn lentäjänä X-15:tä Scott Crossfieldin, valmistajan koelentäjän jälkeen. Ensimmäisellä lennollaan moottorin voimakkuus yllätti hänet ja hän paiskautui selkänojaansa huutaen, ”Oh, my God!”, mihin lennonjohtaja vastasi piloillaan ”Yes? You called?”. Walker lensi X-15:tä 24 kertaa, mihin sisältyivät kaksi ainoata 100 kilometerin korkeuden ylitystä, lento 90 (19. heinäkuuta 1963; 106 km) ja lento 91 (22. elokuuta 1963; 108 km). Walker oli ensimmäinen avaruudessa lentänyt yhdysvaltalainen siviili ja toinen maailmassa neuvostoliittolaisen Valentina Tereškovan jälkeen. Hän saavutti myös suurimman nopeuden X-15A-1:ssä: 6605 km/h (Mach 5,92) 27. kesäkuuta 1962 (suurin X-15 koneiden saavuttama nopeus oli Mach 6,7 Pete Knightin lentämänä).


title: Joseph Albert Walker

text: Walker oli myös Bellin "Lunar Landing Research Vehiclen" (LLRV) ensimmäinen ohjaaja. Alusta käytettiin Kuuhun laskeutumisen ohjauksen ja menettelytapojen kehittämiseen. 30. lokakuuta 1964 tapahtuneella neitsytlennolla LLRV saavutti kolmen metrin korkeuden lentoajan ollessa alle minuutin. Walker suoritti 35 lentoa LLRV:llä.


title: Joseph Albert Walker

text: Walker sai surmansa 8. kesäkuuta 1966, kun hänen ohjaamansa F-104 Starfighter törmäsi XB-70 Valkyrieen. Lennosta oli tarkoitus ottaa valokuvia pr-tarkoituksiin ja Walker oli lentänyt tiukassa muodostelmassa valokuvausta varten. Hän menetti koneensa hallinnan joutuessaan Valkyrie-yliäänipommikoneen aiheuttamaan virtaukseen, vaikka Chuck Yeagerin mukaan Walkerin kokemattomuus muodostelmalennossa oli syynä onnettomuuteen. Useiden ilmavoimien upseerien ura päättyi onnettomuuden seurauksena. Vuonna 2005 Walkerin perhe vastaanotti Walkerille myönnetyt astronautin siivet.


title: Kylmät väreet

text: Kylmät väreet ("Shivers") on kanadalaisen David Cronenbergin ohjaama ja käsikirjoittama elokuva vuodelta 1975. Elokuva on ohjaajan ensimmäinen täyspitkä elokuva.


title: Kylmät väreet

text: Elokuvassa elinsiirrännäisiksi tarkoitetut parasiittiset eliöt aiheuttavat kantajissaan väkivaltaisuutta ja seksuaalista himoa.


title: Kylmät väreet

text: "Video-oppaassa" vuodelta 1994 kutsui elokuvan viisi minuuttia leikattua VHS-videoversiota ”väkevän seksuaalikielteiseksi shokkielokuvaksi”. Hän antoi elokuvalle kolme tähteä viidestä, mikä teoksen mukaan vastaa sanallista arviota ”hyvä”.


title: Pallavolo Modena

text:
Pallavolo Modena on italialainen lentopalloseura Modenasta. Se on kautta aikojen menestyksekkäin lentopalloseura Italiassa. Seura on voittanut maailman parhaimpana pidettävän Italian A1-liigan peräti yksitoista kertaa, sekä maailman arvostetuimman seurakilpailun Mestareiden liigan neljä kertaa.
1988, 1989, 1995, 1998, (4)


title: Pallavolo Modena

text: 1986, 1995, 1997 (3)


title: Pallavolo Modena

text: Modena pääsi nauttimaan A1-liigan mestaruudesta ensimmäisen kerran kaudella 1972 sekä kaudella 1974. Kauden 1974 jälkeen joukkue voitti jälleen mestaruuden kaudelta 1976. Kaudella 1979 sekä 1980 joukkue otti kotimaisen cupin voitot sekä cup-voittajien cupin voiton 1980. CEV-Cupin voittoa joukkue juhli peräti kolmena vuotena peräkkäin vuosina 1983,1984 sekä 1985. Kauden 1985 joukkue saavutti myös kotimaisen cup mestaruuden. Seuraava joukkueen todellinen menestys putki Italian A1-liigassa tapahtui 1980-luvun puolivälissä. Pallavolo Modena voitti neljä mestaruutta peräkkäin kausien 1985-1989 välillä. Seuraavat A1-liigan mestaruudet joukkue nappasi kausilta 1995, 1997 sekä viimeisin kaudelta 2002. Lentopallon Mestareiden liigan voittoa joukkue juhli kolmena kautena peräkkäin kausina 1996, 1997 sekä 1998. Neljännen mestaruutensa joukkue oli ottanut Euroopassa vuonna 1990.


title: Pallavolo Modena

text: Cimone Modenassa on pelannut suomalaisista lentopalloilijoista Jouni Parkkali ja Petteri Laurila, joka voitti joukkueen kanssa Modenan viimeksi voittaman A1-liigan mestaruuden 2002 vuonna. Parkkali pelasi Modenassa 1981-1982 kaudella menestyksekkäästi voittaen Italian Cupin hopeaa sekä etenemällä välieriin liigassa.


title: Pallavolo Modena

text: Cimone Modena on myös yhteistyössä Lentopallon SM-liigassa pelaavan Raision Loimun kanssa tiiviisti. Modenan ja Loimun yhteistyö sopimus mahdollistaa Loimun pelaajien leireilyn Italiassa, ja Modenan pelaajien pelaamisen Loimussa mikäli pelipaikka ei aukea joukkueessa. Modena ja Loimu pelasivat suomalaisseuran 50-vuotisjuhlaottelun jonka suomalaisjoukkue voitto yllättäen 3-2.


title: Kanadan Grand Prix 1996

text: Kanadan Grand Prix 1996 oli Formula 1 -sarjan historian 589. osakilpailu. Se ajettiin 16. kesäkuuta Circuit Gilles Villeneuvella. Williams-talli otti kilpailussa kaksoisvoiton, kun Damon Hill ajoi ruutulipulle ensimmäisenä ja kotiyleisön edessä ajanut Jacques Villeneuve tuli toiseksi.


title: Verenimijät

text: Verenimijät ("Rabid") on David Cronenbergin ohjaama ja käsikirjoittama kanadalainen kauhuelokuva vuodelta 1977.


title: Verenimijät

text: Epäonnisen hoitotoimenpiteen seurauksena potilaalle syntyy verenhimoinen lisäke, joka levittää vesikauhumaista tautia.


title: Verenimijät

text: "Video-oppaassa" vuodelta 1994 Kari Salminen kuvaa "Verenimijöitä" kylmän kliiniseksi kauhuelokuvaksi, joka esittää fantasian varjolla kiusallisia kysymyksiä sairaudesta, yhteiskunnallisesta kontrollista ja sukupuolisesta hierarkiasta. Hän antaa elokuvalle neljä tähteä viidestä, mikä vastaa sanallista arviota ”erinomainen”.


title: Fast Company

text: Fast Company on David Cronenbergin ohjaama elokuva vuodelta 1979. Elokuva kuvattiin pääasiassa Edmonton International Speedway -kilparadalla Edmontonissa. Fast Company on ensimmäinen Cronenbergin pitkä elokuva, joka ei perustu hänen omalle idealleen.


title: Fast Company

text: "Video-oppaassa" vuodelta 1994 elokuva saa kolme tähteä viidestä, mikä vastaa sanallista arviota ”hyvä”.


title: Mayenne

text: Mayenne on Ranskan departementti numero 53, joka on saanut nimensä Mayenne-joen mukaan. Departementti sijaitsee Länsi-Ranskassa Pays de la Loiren hallintoalueella. Departementti on pinta-alaltaan 5 175 neliökilometriä ja siellä on 299 000 asukasta (vuonna 2006). Mayennen pääkaupunki on Laval. Mayenne on jaettu edelleen kolmeen arrondissementtiin, 32 kantoniin ja 261 kuntaan.


title: Mayenne

text: Mayennen departementti syntyi Ranskan vallankumouksen yhteydessä 4. maaliskuuta 1790. Mayenne muodostettiin osasta Mainen provinssia.


title: Sarthe

text: Sarthe on Ranskan departementti numero 72, joka on saanut nimensä Sarthe-joen mukaan. Departementti sijaitsee Länsi-Ranskassa Pays de la Loiren hallintoalueella. Departementti on pinta-alaltaan 6 206 neliökilometriä ja siellä on 565 718 asukasta (2011). Sarthen pääkaupunki on Le Mans. Sarthe on jaettu edelleen kolmeen arrondissementtiin, 40 kantoniin ja 375 kuntaan.


title: Sarthe

text: Sarthen departementti syntyi Ranskan vallankumouksen yhteydessä 4. maaliskuuta 1790. Sarthe muodostettiin osasta Mainen provinssia.


title: Viimeinen yhteys: The Dead Zone

text: Viimeinen yhteys: The Dead Zone on David Cronenbergin ohjaama kauhuelokuva vuodelta 1983. Se perustuu Stephen Kingin romaaniin "Kosketus". Siinä viisi vuotta koomassa maannut mies (Christopher Walken) huomaa herättyään saaneensa selvänäköisyyskyvyn.


title: Viimeinen yhteys: The Dead Zone

text: "Video-oppaassa" vuodelta 1994 Kati Sinisalo sanoo "Viimeistä yhteyttä" surumielisyydessään ja hillityssä tyylissään harvinaisen hienoksi kauhuelokuvaksi. Hän antaa sille neljä tähteä viidestä, mikä vastaa sanallista arviota ”erinomainen”. "VideoHound’s Golden Movie Retriever" pitää elokuvaa hyvänä Kingin romaanin filmatisointina ja antaa sille kolme tähteä neljästä.


title: Videodrome – tuhon ase

text: Videodrome – tuhon ase on David Cronenbergin ohjaama ja käsikirjoittama surrealistinen tieteistrilleri vuodelta 1983. Elokuvan juoni kertoo pienen kaapeli-TV-aseman johtajasta, joka löytää salaperäisen satelliittisignaalin ja joutuu äärimmäisten väkivalta- ja surmakuvausten pauloihin.


title: Videodrome – tuhon ase

text: "The New York Timesin" kriitikot valitsivat "Videodromen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Keith David

text: Keith David Williams (s. 4. kesäkuuta 1956 Harlem, New York, Yhdysvallat) on yhdysvaltalainen näyttelijä. Hänet on palkittu kahdesti Emmyllä kertojan ääniroolistaan Ken Burnsin dokumenteissa "" (2005) ja "Amerikkalaiset sodassa" (2007).


title: Keith David

text: Jo lapsena David huomasi haluavansa näyttelijäksi näyteltyään pelokasta leijonaa koulunsa näytelmässä "The Wizard of Oz". Myöhemmin David päätyi opiskelemaan New Yorkin High School of Performing Artsiin, jonka jälkeen hän jatkoi opintojaan Juilliardissa. Valmistumisensa jälkeen David näytteli teattereissa ja aloitti samalla uransa televisiossa 1980-luvulla. Hän on esiintynyt uransa aikana monissa elokuvissa, kuten "The Thing – ”se” jostakin", "Platoon – nuoret sotilaat", "Saigon – kahden poliisin helvetti", "Armageddon" ja "Vihollisen keskellä 2 – pahuuden akseli". Lisäksi hän on vieraillut useissa televisiosarjoissa kuten "Greyn anatomia", "Everwood", "Seitsemäs taivas", "Teho-osasto" ja "Kosketus".


title: Keith David

text: Teatterinäytelmissä David sai Tony-ehdokkuuden vuonna 1992 sivuroolistaan Broadwayn musikaalissa "Jelly’s Last Jam".


title: Keith David

text: David on työskennellyt myös ääninäyttelemisen parissa, jossa hän on hyvin suosittu, erityisesti videopelien "Halo 2", "Halo 3", "Mass Effect" ja "Mass Effect 2" myötä. Matalan ja komentavan äänensä ansiosta David on usein saanut sarjoissa ja videopeleissä konnien rooleja kuten Despero ("Justice League"), Mufasa ("Mikin klubi"), Atlas ("Teen Titans") ja Barricade (""). Lisäksi hän on usein eri televisiosarjoissa kertojaäänenä ja voitti elokuvasta , sekä televisiosarjasta The War Emmy-palkinnon kertojan ääniroolistaan.


title: Alaston lounas

text: Alaston lounas on David Cronenbergin ohjaama ja käsikirjoittama elokuva vuodelta 1991. Se perustuu William S. Burroughsin samannimiseen romaaniin. Elokuva kertoo Bill Leestä, joka työskentelee tuholaistorjujana. Hän tulee vaimonsa kanssa riippuvaiseksi hyönteismyrkystä, joka alkaa aiheuttaa Billille erilaisia hallusinaatioita.


title: Alaston lounas

text: Elokuva on saanut 13 palkintoa ja viisi palkintoehdokkuutta. Se palkittiin yhteensä seitsemällä palkinnolla kanadalaisessa Genie-palkintogaalassa. David Cronenberg sai gaaloissa tunnustusta ohjauksestaan ja käsikirjoituksestaan.


title: Partido Justicialista

text: Partido Justicialista (PJ) on argentiinalainen puolue, joka vuoden 2005 vaalien jälkeen on edustajainhuoneen suurin yksittäinen puolue (116 paikkaa 257:stä). Puolueen perusti Juan Perón vuonna 1945 ja se kannattaa peronismia, Perónin ajatuksille perustuvaa poliittista suuntausta. Puolueen nimi tulee sanoista "justicia" (oikeudenmukaisuus) ja "socialista" (sosialisti(nen)). Sen kannattajia nimitetään nimillä "peronistas" tai "justicialistas". Se kuuluu kristillisdemokraattisten puolueiden Organización Demócrata Cristiana de Américaan.


title: Partido Justicialista

text: Puolue oli kielletty Perónin karkotuksen jälkeen 1955, jolloin "Revolución Libertadora" (vapautusvallankumous) -niminen sotilasvallankaappaus poisti Perónin vallasta aina vuoteen 1973. Sekä "El Proceson" aikana, kunnes vaalit järjestettiin 1983.


title: Partido Justicialista

text: PJ ei sijoitu sujuvasti mihinkään vakiintuneeseen poliittiseen kategoriaan. Sen kannattajina on ollut sekä vasemmistosissejä (Montoneros) sekä äärioikeistolaisia kuolemanpartioita (José López Rega ja Alianza Anticomunista Argentina).


title: Partido Justicialista

text: PJ hävisi ensimmäiset sotilasvallan jälkeiset vaalit 1983 sosialistiselle Unión Cívica Radicalille. Justialistipresidentti Carlos Menem (1989–1999) harjoitti uusliberaalia politiikkaa, jonka jälkeen PJ hävisi vaalit siitä itsestään irtautuneelle FrePaSolle ja UCR:lle, mutta keräsi lisää kannatusta 2001 vaaleissa ja puolueen Eduardo Duhalde joutui senaatin valitsemana presidentiksi talousromahduksen aikaan ja sen jälkeen.


title: Partido Justicialista

text: Vuoden 2003 vaaleissa puolue hajosi kolmeen osaan, kun kolme sen eri faktiota tuki eri presidenttiehdokkaita: Carlos Menemia, Néstor Kirchneria (Duhalden tukema) ja Adolfo Rodríguez Saáta. Kirchnerin voiton jälkeen puolue ryhmittyi hänen taakseen entistä vasemmistolaisemmalla linjalla. Myös vuoden 2005 vaaleissa kaksi ryhmittymää oli toisiaan vastassa. Buenos Airesin provinssissa presidentin vaimo Cristina Fernández de Kirchner ja entisen presidentin vaimo Hilda de Duhalde olivat toisiaan vastassa. Fernández valittiin vasemmistolaisemman Frente para la Victoria -ryhmittymän tuella. Frente para la Victoriaa vastassa ovat Duhalden ja Menemin tukijat (Frente Justicialista).


title: M. Butterfly

text: M. Butterfly on David Cronenbergin ohjaama elokuva vuodelta 1993. Se perustuu David Henry Hwang'in samannimiseen näytelmään.


title: Eastern Promises

text: Eastern Promises on David Cronenbergin ohjaama draamaelokuva Lontoossa toimivasta venäläismafiasta. Elokuvan ensi-ilta oli 8. syyskuuta 2007 Toronton elokuvajuhlilla, jossa se voitti yleisöpalkinnon. Elokuva on myös ehdolla kolmen vuoden 2008 Golden Globe -palkinnon saajaksi. Nikolai Luzhinin roolia näytellyt Viggo Mortensen oli myös ehdokkaana vuoden 2008 Parhaan miespääosan Oscar-palkinnolle.


title: Eastern Promises

text: Tarina sijoittuu Lontooseen, jossa Naomi Wattsin esittämä kätilö Anna on työvuorossa, kun paikalle tuodaan raskaana oleva 14-vuotias tyttö. Tyttö synnyttää tyttövauvan, mutta kuolee itse. Anna ottaa kuolleen nuoren äidin päiväkirjan selvittääkseen hänen sukulaisensa. Päiväkirjassa vaikuttaa olevan jotakin mikä kiinnostaa venäläistä mafiaa. Anna kohtaa myös mafialle työskentelevän ammattirikollisen, Viggo Mortensenin esittämän tatuoidun Nikolain. Nikolai tekee mafialle sekalaisia väkivaltaisia töitä mutta kutsuu itseään vain kuskiksi. Nikolai auttaa "kapteeniaan", Vincent Casselin esittämää Kirilliä hävittämään ruumiin käsiteltyään sen ensin.


title: Eastern Promises

text: Annan ottama päiväkirja aiheuttaa suuria ongelmia ja Anna kohtaa Nikolain useasti ja heille kehkeytyy erikoinen suhde, joka on osa tapahtumaketjua johon kuuluu mm. murhia ja salaliittoja. Kaikki saa uuden käänteen kun mafiapomo Semjon lupaa Annalle tiedot vauvan perheestä, jos saa päiväkirjan. Annan setä Stepan on tätä ideaa vastaan mutta Anna suostuu. Nikolai hakee kirjan, mutta ei anna osoitetta. Anna tuohtuu ja vaatii osoitetta Nikolailta. Stepan kiihtyy ja sylkee Nikolain kasvoille, joka suhtautuu tähän aivan tyynesti. Nikolai vie päiväkirjan Semjonille, joka polttaa sen ja käskee Nikolain tappaa Annan sedän.


title: Eastern Promises

text: Tšetšeenialainen rikollisryhmä puolestaan tahtoo Semjonin pojan Kirillin päätä vadille, koska tämä järjesti tšetšeeniryhmän jäsenen kuoleman. Semjon järjestää asioita ja Nikolai otetaan mafian sisäpiiriin, mutta pian selviää että tarkoitus oli tehdä Nikolaista syyllinen tšetšeenin murhaan ja samalla koston kohde. Parturi Azim, joka oli osallisena murhaan, houkuttelee Nikolain saunaan, jossa mafian miehet iskevät. Nikolai taistelee vastaan, haavoittuu pahasti mutta tappaa molemmat hyökkääjät.


title: Eastern Promises

text: Nikolai viedään sairaalaan, jossa Anna vierailee hänen luonaan. Anna haluaa tietää mitä hänen sedälleen on tapahtunut. Nikolai kertoo, että hänen piti lähettää Annan setä taivaaseen mutta Nikolai lähetti hänet Skotlantiin turvaan. Poliisi vierailee Nikolain luona jolloin paljastuu, että Nikolai on Venäjän tiedustelupalvelu FSB:n agentti, joka soluttautui mafiaan ja neuvoo työnantajalleen miten he saavat Semjon vankilaan, jolloin Nikolai saisi vallan mafiassa. Semjon käskee Kirillin tappaa vauva, sillä vauva on ainoa todiste rikoksesta, alaikäiseen sekaantumisesta. Kirill hakee vauvan jolloin Anna järkyttyy ja hyökkää Nikolain kimppuun ja syyttää tätä vauvan katoamisesta. Nikolai ei tiedä asiasta, mutta tietää minne Kirill vie vauvan.


title: Eastern Promises

text: Kirill itkee meren rannalla, hänen pitäisi hukuttaa vauva, mutta hän ei halua. Anna ja Nikolai saapuvat paikalle. Nikolai puhuu Kirillin ympäri ja sanoo, että valta mafiaperheessä on nyt hänen ja Kirillin. Anna ottaa vauvan, Kirill ja Nikolai lähtevät. Anna pysäyttää Nikolain vielä ja haluaa tietää kuka hän on. Nikolai ei sano nimeään. Anna ja Nikolai suutelevat ja Kirill poistuu.


title: Eastern Promises

text: Anna päättää kasvattaa vauvan itse. Nikolai puolestaan siirtyy mafian johtoportaaseen. Elokuva loppuu kohtaukseen jossa Nikolai istuu ravintolassa, yksin.


title: Leipefilene

text: Leipefilene () oli kreikkalaisessa mytologiassa Iolaoksen ja Megaran — Herakleen entisen puolison — tytär. Herakles oli antanut Megaran puolisoksi Iolaokselle suoritettuaan kaikki kaksitoista tehtäväänsä.


title: Leipefilene

text: Leipefilenen kauneutta verrattiin Olympoksen jumalattariin, ja hän synnytti miehelleen Fylaalle pojan, Hippoteen, ja tyttären, Theron.


title: Tupolev Tu-95

text: Tupolev Tu-95 (NATO: Bear) on Tupolevin strategiseksi pommikoneeksi Tupolev Tu-4 seuraajaksi suunnittelema nelimoottorinen potkuriturbiinikone, joka otettiin käyttöön Neuvostoliitossa 1956. Koneen käyttötarkoitus on olla pitkän matkan strateginen pommittaja. Sitä käytetään myös meritiedusteluun. Malli on Venäjän, Ukrainan ja Intian käytössä.


title: Tupolev Tu-95

text: Tu-95 on ainutlaatuinen siinä suhteessa, että se on ainoa edelleen käytössä oleva potkuriturbiinein varustettu pommikone. Koneessa on neljä moottoria, jotka kukin pyörittävät kahta vastakkain pyörivää potkuria. Konetyyppiä on pidetty yhdysvaltalaisen Republic XF-84H -koehävittäjän ohella yhtenä maailman meluisimmista lentokoneista. Kone on niin äänekäs, että on jopa väitetty Yhdysvaltojen seuranneen kylmän sodan aikana Tu-95:iden liikeitä sukellusveneiden seurantaan tarkoitetun vedenalaisen mikrofoniverkoston avulla. Samaan aikaan Yhdysvalloissa otettiin käyttöön strateginen pommikone B-52, jossa oli suihkuturbiinimoottorit, ja joka on Tupolev Tu-95:n tapaan edelleen käytössä.


title: Tupolev Tu-95

text: Kone suunniteltiin Tu-4:n seuraajaksi kuljettamaan 9000 kilogrammaa lastia. Tyypin välitön edeltäjä oli Tu-20, jossa kuitenkin oli ilmeisiä ongelmia. Näiden johdosta tyypin palveluskäyttöikä jäi jokseenkin lyhyeksi. Syksyn 1955 kokeissa se saavutti viiden tonnin kuormalla 850 km/h nopeuden ja 10 200 metrin korkeuden kantomatkan ollessa 12 100 km. Kokonaiskuormaksi tuli 20 000 kg. Seuraavassa mallissa Tu-95M oli tehokkaammat NK-12M-moottorit. Ensimmäisessä Bear-A-mallissa oli kuusi tutkaohjattua AM-23-tykkiä itsepuolustusta varten.


title: Tupolev Tu-95

text: Kylmän sodan aikana 1970-luvulta lähtien Tu-95-koneet lensivät säännöllisesti Kuolan niemimaalta Kuubaan noin 8 000 kilometrin matkan Yhdysvaltain itärannikkoa pitkin.


title: Tupolev Tu-95

text: Venäjän ilmavoimat vastaanotti ensimmäiset uusilla elektronisilla ase- ja pommitusjärjestelmillä varustetut Tu-95 -pommikoneensa vuoden 2014 lopulla. Ilmavoimat suunnitteli vuoden 2014 joulukuussa modernisoivansa vielä 20 pommikonetta lisää vuosien 2015-2016 aikana.


title: Tupolev Tu-95

text: Käytössä olevat mallit ovat strateginen pommikone TU-95M (Bear-A), joka kantaa 20 tonnin lastin, TU-95K (Bear-B) ja TU-95K22 (Bear-G) on vastustettu risteilyohjuksin ja TU-95MS (Bear-H) kymmenellä pitkän matkan H-55 (NATO: AS-15 Kent) -risteilyohjuksella.


title: Tupolev Tu-95

text: Kone tunnettiin pitkään lännen tiedusteluorganisaatioissa Tu-20:na, joka oli Neuvostoliiton ilmavoimien koneelle antama tyyppinumero. Tu-95 oli Tupolevin suunnittelutoimiston sisäinen tyyppinumero koneelle, joka koneen käyttöönoton aikoihin syrjäytti nopeasti entisen tyyppinumeron.


title: Tupolev Tu-95

text: Koneeseen perustuvan laivaston merivalvonta/sukellusvenetorjuntaversion tyyppinumero on Tu-142. Pommikoneesta kehitetyn AWACS-koneen tyyppinumero on Tu-126.


title: Tupolev Tu-95

text: Tu-119 puolestaan oli Tu-95-koneeseen perustuva Neuvostoliiton projekti ydinkäyttöisen pommikoneen luomisessa. 2 prototyyppiä rakennettiin, mutta kone hylättiin käyttäjilleen liian vaarallisena.


title: Tupolev Tu-95

text: Koneesta kehitettiin 1950-luvun lopussa keskipitkän/pitkänmatkan matkustajalentokone Tupolev Tu-114.


title: Tupolev Tu-95

text: Vuonna 2007 on Venäjän federaatio aloittanut jälleen Tupolev Tu-95:llä samoin kuin myös Tupolev Tu-160:lla lähestymislennot Norjan, Britannian ja Yhdysvaltain tukikohtien ilmatilojen lähelle kuitenkaan ilmatilaa loukkaamatta harjoituksen vuoksi. Venäjä on ilmoittanut, etteivät sen strategiset pommittajat kyseisillä lennoilla kanna ydinpommeja.


title: Tupolev Tu-95

text: 9. helmikuuta 2008 Tupolev Tu-95 loukkasi Japanin ilmatilaa 3 minuutin ajan Sofuganin saaren yläpuolella noin 650 kilometriä Tokiosta etelään.


title: NEC PC-8801

text: NEC PC-8801 (lyhenne PC-88) on NEC Corporation kehittämä tietokone, joka julkaistiin Japanissa vuonna 1981. Vaikka laite otettiin hyvin vastaan, sitä ei koskaan viety ulkomaisille markkinoille. PC-8801 oli ensimmäisiä tietokoneita, jotka hyödynsivät Zilog Z80 -mikroprosessoria.PC-8801:n äänentoisto oli kehittyneempi kuin monessa muussa 1980-luvun alun tietokoneessa. Värejä koneessa oli yhteensä 512, joista se kykeni näyttämään kahdeksan samanaikaisesti.


title: NEC PC-8801

text: Yksinomaan PC-8801:lle tarkoitettuja ohjelmia tuotti usea japanilainen videopeliyritys, joista esimerkkeinä Enix, Square, Bandai, HAL Laboratory sekä MicroCabin. Osa Konamin ja muutaman muun pelivalmistajan kehittämistä peleistä julkaistiin saman vuoden aikana PC-8801:n ohella MSX:lle. Pelisarjoja, joiden ensimmäisenä alustana on ollut PC-88, ovat "Snatcher", "Dragon Slayer", "Ys" ja "Xak".


title: NEC PC-8801

text: 1980-luvun puolivälissä Hudson Soft julkaisi alun perin Family Computerille kehitettyjä Nintendon pelejä PC-8801:lle. Kyseisiin nimikkeisiin lukeutuvat "Excitebike", "Donkey Kong 3", "Ice Climber" sekä "Mario Bros.", josta tehtiin kaksi pelimekaniikaltaan uudistettua PC-8801-käännöstä: "Mario Bros. Special" ja "Punch Ball Mario Bros.".


title: NEC PC-8801

text: Ohjelmointikielenään PC-8801 käytti N88-BASICia, joka oli tietokoneen oma versio BASICista.


title: NEC PC-8801

text: Sarjan merkittäviä malleja:


title: Preussin–Itävallan sota

text: Itävallan ja Preussin sota eli seitsemän viikon sota käytiin seitsemässä viikossa vuonna 1866 Itävallan keisarikunnan ja Preussin kuningaskunnan ja niiden liittolaisten välillä. Sota päättyi Prahan rauhaan ja johti Preussin nousuun johtavaan asemaan Pohjois-Saksassa.


title: Preussin–Itävallan sota

text: Muodollisesti syynä oli Napoleonin sotien seurauksena Itävallan keisarikunnan syntyminen kukistuneen Pyhän saksalais-roomalaisen keisarikunnan tilalle vuonna 1806. Sodan välitön syy oli Preussin halu liittää Holsteinin ruhtinaskunta itsensä. Itävalta ja Preussi olivat sotineet lyhyen sodan Tanskaa vastaan vuonna 1864 saadakseen enimmäkseen saksalaiset Schleswigin ja Holsteinin ruhtinaskunnat hallintaansa. Ennen lopullista päätöstä maiden kohtalosta Preussi otti Schleswigin hallintaansa ja Itävalta Holsteinin. Huhtikuussa 1866 Preussi kuitenkin juonitteli Italian kanssa kahden rintaman sodan Itävaltaa vastaan saadakseen Holsteinin ja Italia Venetsian. Itävalta yritti pitää Italian pois sodasta myöntymällä viime hetkellä luovuttamaan Venetsian sille, mutta Italia liittyi silti sotaan Preussin rinnalla. Itävalta voitti taisteluja Italiaa vastaan, mutta hävisi ratkaisevan Königgrätzin taistelun Preussia vastaan heinäkuussa 1866.


title: Daniel Edwards

text: Daniel Edwards on yhdysvaltalainen pop-taiteilija, jonka kuvaukset julkkiksista ja populaarikulttuurista ovat usein herättäneet ristiriitoja.


title: Daniel Edwards

text: Edwardsin ehkä kuuluisin ja eniten kohua herättänyt teos on "Monument to Pro-Life: The Birth of Sean Preston", joka kuvaa Britney Spearsia synnyttämässä ensimmäistä lastaan polvillaan karhuntaljan päällä. Edwardsin mukaan se symboloi Spearsin rohkeaa päätöstä asettaa lasten hankinta uransa edelle. Todellisuudessa Sean Preston syntyi keisarinleikkauksella.


title: Daniel Edwards

text: Elokuussa 2006 Edwards paljasti veistoksensa "Suri Cruise's Baby Poop Bronzed for Charity", joka kuvaa Tom Cruisen ja Katie Holmesin tyttären ensimmäistä ulostetta pronssiin jäljennettynä. Joidenkin väitteiden mukaan veistos sisältäisi todellisuudessa Surin ulostetta, toisen pitivät tätä vain julkisuustemppuna.


title: Daniel Edwards

text: Edwards on myös tehnyt rintakuvat Hillary Rodham Clintonista ja Fidel Castrosta. Teos "Presidential Bust of Hillary Rodham Clinton: First Woman President of the United States of America" oli esillä mm. seksimuseossa. Saviveistos, joka juhlisti Castron humanitarismia ja pitkän vallan loppua esitti häntä kuolinvuoteellaan. "Fidel Castro's Deathbed Portrait" ilmoitettiin paljastettavaksi New Yorkin keskuspuistossa, mutta lupien puutteessa se paljastettiin castronvastaisista pakolaisista tunnetussa Miamissa ja jouduttiin purkamaan ennenaikaisesti.


title: Daniel Edwards

text: Lisähuomiota herätti veistos Paris Hiltonin ruumiinavauksesta nimellä "Paris Hilton Autopsy". Se arvosteli Hiltonin rattijuoppoutta.


title: Radio Luxembourg

text: Radio Luxembourg oli RTL Groupin mainosrahoitteinen radioasema, joka oli populaarimusiikin kärkinimi Euroopassa vuosina 1933–1992. Asema lähetti ohjelmaa aiemmin keskipitkillä aalloilla ja soitti uusinta pop- ja rockmusiikkia. Koko Euroopan nuoriso niin idässä kuin lännessäkin kuunteli sitä. Jos artistia tai yhtyettä soitettiin Radio Luxembourgissa, menestys oli taattu.


title: Radio Luxembourg

text: Radio Luxembourgin toiminta loppui 1992, mutta lähetykset alkoivat uudelleen 12. syyskuuta 2005 keskipitkillä aalloilla vuorokauden ympäri digitaalisella lähetystekniikalla DRM (Digital Radio Mondiale), eri MW-taajuuksilla ja internetissä. Lähetystoiminta päättyi 31.12.2007, jonka jälkeen ei uutta lähetystoimintaa enää ollut. Radio Luxembourg jatkoi vuoteen 2009 internetissä (www.radioluxembourg.co.uk) mutta toiminta käsitti ainoastaan nauhoitettavia ohjelmia.


title: Radio Luxembourg

text:
Radio Luxembourg perustettiin 1931, ja se aloitti lähetystoiminnan 3. joulukuuta 1933. Lähetykset päättyivät 30. joulukuuta 1992 lähes 60 vuoden jälkeen. Radioasemalla oli virallinen toimilupa Luxemburgin suurherttuakunnassa mainos- ja sponsorirahoitteisten ohjelmien lähettämiseen eri kielillä.
Radio Luxembourg lähetti ohjelmiaan seuraavien lähetysasemien kautta:


title: Yökaktukset

text: Yökaktukset ("Selenicereus") on huonosti määritelty kaktuskasvien suku. Suvun lajeja esiintyy luontaisesti Keski-Amerikassa, Länsi-Intiassa sekä pohjoisessa Etelä-Amerikassa.


title: Yökaktukset

text: Yökaktuksille on annettu tieteellinen nimi "Selenicereus" antiikinkreikkalaisen kuun jumalattaren Selenen mukaan johtuen suvun lajien tavasta kukkia yöllä.


title: Yökaktukset

text: Yökaktukset kiipeilevät pitkin puiden runkoja ja kasvattavat ilmajuuria. Lehtien areolit voivat olla joko piikittömät tai piikikkäät. Yökaktuksien kukat ovat kooltaan suuria lajista riippuen 12–38 cm pitkiä. Kukat aukeavat yöllä ja kestävät vain yhden päivän. Niitä pölyttävät yöllä lentävät perhoset ja harvemmin lepakot.


title: Yökaktukset

text: Huonekasvina kasvatetaan tavallisimmin yönkuningatarta ("Selenicereus grandiflorus"), jonka kukat ovat kermanvalkoisia ja vaniljantuoksuisia. Kasvupaikan tulisi olla lämmin ja valoisa .


title: Yökaktukset

text: Yökaktukset ovat riippuvavartisia tai kiipeileviä päällyskasveja (epifyyttejä ja litofyyttejä). Niillä on paljon ilmajuuria. Varret ovat ohuita, jopa yli viisi metriä pitkiä, ja niissä on 2-12 uurretta tai siipipalletta. Areoleissa on lyhyttä karvoitusta ja hentoja, lyhyitä, harvoin neulamaisia piikkejä; joskus ne puuttuvat. Kukat ovat kookkaita, jopa 40 cm pitkiä ja 20 cm leveitä, suppilomaisia tai laakeita. Sisimmät kehälehdet ovat valkoisia, uloimmat keltaisia, vaaleanpunaisia tai ruskehtavia. Kukkapohjuksessa on suomuja ja karvoja, sukasia tai piikkejä. Hedelmä on pallomainen, mehevä, tavallisesti punainen ja piikkinen. Siemenet ovat munan tai munuaisen muotoisia ja kiiltävän mustia.


title: Yökaktukset

text: Yökaktuksia tunnetaan 28 lajia:


title: BlueWhite Resorts

text:
BlueWhite Resorts Oy oli vuonna 2005 perustettu suomalainen matkailualan yritys, joka toimi viidellä paikkakunnalla Itä-Suomessa, sekä aikaisemmin myös Venäjän Karjalassa. Sen pääomistaja oli Pekka Sivonen. Muihin omistajiin kuului muun muassa Seppo Sairanen.
BlueWhite Resorts laajeni nopeasti ostamalla erityisesti kalastus- ja vesimatkailuun keskittyneitä matkailualan yrityksiä Itä-Suomen alueelta. Taloustaantuma sotki kuitenkin suunnitelmat ja yritys ajautui konkurssiin vuonna 2012.


title: BlueWhite Resorts

text: Vuonna 2007 yhtiö osti Kuopion Vehmersalmen Ritoniemessä matkailupalveluita harjoittaneet yhtiöt, sekä Tahkolla sijaitsevan Tahko Safarit Oy:n. BlueWhite Resortsilla oli suunnitelmissa aloittaa mittavat investoinnit Ritoniemeen. Sinne suunniteltiin muun muassa kylpylää ja golfkenttää. Yritys valittiin myös Kuopion lentoasemalle rakennetun järviterminaalin isännäksi.


title: BlueWhite Resorts

text: BlueWhite Resorts hankki kesällä 2007 omistukseensa Suomen suurimman sisävesiristeilyaluksen M/S Koli III:n ja M/S Vinkeri II:n Saimaa Ferries Oy:ltä. M/S Koli III, jonka uusi nimi on "M/S BlueWhite Eagle", vuokrattiin Kuopion Roll Risteilyille, jonka lipun alla se aloitti vesireittiliikenteen kesästä 2008 alkaen välillä Kuopio–Lappeenranta. Vuokrasopimuksen kestoksi sovittiin kolme vuotta.


title: BlueWhite Resorts

text: Kesäkuussa 2008 BlueWhite Resorts vuokrasi Huopanankosken kioskin ja savustamon Viitasaaren kaupungilta.


title: BlueWhite Resorts

text: Tammikuussa 2010 BlueWhite Resorts Oy ja sen tytäryhtiö Saimaan Tähti Oy jättivät yrityssaneeraushakemuksen Pohjois-Savon käräjäoikeudelle. Sen myötä BlueWhite Resortsin majoitus-, ravintola- sekä ohjelmapalvelutoiminta lakkasi ja yritys kehittyi kiinteistöjen kehittämiseen, vuokraukseen ja myyntiin.


title: BlueWhite Resorts

text: 22. huhtikuuta 2010 julkistettiin, että Pielaveden Sammon puheenjohtaja Timo Perälä on vuokrannut Tervon Lohimaan BlueWhite Resortsilta viideksi vuodeksi. Tammikuun puolivälistä suljettuna ollut matkailukohde avataan äitienpäiväviikonloppuna. Kuusi päivää myöhemmin JP-Ravintoloiden ilmoitettiin vuokranneen järvihotelli ja kartanoravintola Sahanlahden. Vuokranantaja on Saimaan Tähti Oy, joka on BWR:n tytäryhtiö.


title: Walter Abish

text: Walter Abish (s. 24. joulukuuta 1931) on yhdysvaltalainen kirjailija.


title: Walter Abish

text: Abish syntyi Wienissä Itävallassa. Hän pakeni lapsena perheineen ensin Italiaan, sitten Nizzaan ja vuosiksi 1940–1949 Shanghaihin. Vuonna 1949 perhe muutti Israeliin, jossa Abish suoritti armeijan ja kiinnostui kirjoittamisesta. Hän muutti vuonna 1957 Yhdysvaltoihin ja on ollut maan kansalainen vuodesta 1960.


title: Walter Abish

text: Abishin tunnetuimpiin teoksiin kuuluu "Alphabetical Africa" (1974). Hän sai vuonna 1981 romaanista "How German Is It" (1980) PEN/Faulkner-kaunokirjallisuuspalkinnon. Romaaniensa lisäksi hän on julkaissut novelleja.


title: Cecil D. Andrus

text: Cecil Dale Andrus (25. elokuuta 1931 Hood River, Oregon – 24. elokuuta 2017) oli yhdysvaltalainen demokraattisen puolueen poliitikko.


title: Cecil D. Andrus

text: Andrus opiskeli Oregon State Universityssa ja palveli vuosina 1951–1955 Yhdysvaltain laivastossa. Hän muutti Orofinoon, Idahoon ja toimi uuden osavaltionsa kuvernöörinä kahteen otteeseen vuosina 1971–1977 ja 1987–1995. Hän toimi vuosina 1977–1981 Yhdysvaltain 42. sisäministerinä.


title: Cecil D. Andrus

text: Andrus oli vielä toisen kuvernööriytensä jälkeen aktiivinen Idahon demokraattisen puolueen toiminnassa. Häneltä ilmestyi vuonna 1998 muistelmateos "Politics Western Style".


title: Barbara Bain

text: Barbara Bain (s. 13. syyskuuta 1931) on yhdysvaltalainen näyttelijä.


title: Barbara Bain

text: Bain syntyi nimellä Millicent Fogel Chicagossa, Illinois'ssa. Hän valmistui Illinois'n yliopistosta ja lähti New Yorkiin työskentelemään tanssijana ja mallina. Hän opiskeli tanssia Martha Grahamin johdolla, mutta päätti luoda uran näyttelijänä Lee Strasbergin Actors Studiolla suoritettujen opintojen jälkeen.


title: Barbara Bain

text: Bain oli vuodesta 1957 naimisissa näyttelijä Martin Landaun kanssa. Pari sai kaksi lasta: näyttelijätär Juliet Landaun ja elokuvatuottaja Susan Bain Landau Finchin, mutta erosi vuonna 1993. Bainin kenties tunnetuin rooli oli Cinnamon Carterina televisiosarjassa "Mission: Impossible" vuosina 1966–1969. Hän esitti saman roolin myös eräässä "" -sarjan jaksossa. Hän voitti kolme Emmy-palkintoa vuosina 1967, 1968 sekä 1969 ja oli lisäksi ehdolla Golden Globen saajaksi 1968.


title: Barbara Bain

text: Bainilla oli 1970-luvulla miehensä kanssa rooli televisiosarjassa "Avaruusasema Alfa". Hänet nähtiin myös sarjassa "Niin sanottu elämäni".


title: Tony Ashton

text: Tony Ashton (1. maaliskuuta 1946, Blackburn, Lancashire – 28. toukokuuta 2001) oli brittiläinen rockmuusikko, laulaja ja kosketinsoittaja, joka tuli tunnetuksi yhtyeistä kuten The Remo Four, Family, Ashton, Gardner and Dyke ja Paice Ashton Lord.


title: Tony Ashton

text:
1960-luvun puolessavälissä Tony Ashton tuli Remo Four -yhtyeen kosketinsoittajaksi Don Andrewsin tilalle ja levyttivät Smile!-levyn. 1967 George Harrison palkkasi bändin taustayhtyeeksi Soundtrack-levylle Wonderwall. 1970 Remo Four hajosi ja Tony Ashton perustivat yhdessä Remo Four -rumpali Roy Dyken ja basisti Kim Gardnerin kanssa yhtyeen Ashton Gardner & Dyke. Yhtyettä täydensi vielä kitaristi Mick Liber.
Ashton, Gardner & Dyken single "Resurrection Shuffle" nousi Englannin listalle vuonna 1971. Bändin hajoamisen jälkeen Tony Ashton liittyi joulukuussa 1972 Familyyn John Palmerin tilalle. Bandi levytti albumin "It's Only A Movie" ja teki vielä yhden kiertueen. Lokakuussa 1973 Family hajosi ja sen jälkeen Tony Ashton teki yhteistyötä Deep Purplen Jon Lordin ja Ian Paicen kanssa. Vuonna 1976 perustettu Paice, Ashton & Lord julkaisi yhden levyn, Malice In Wonderland, vuonna 1977.


title: Tony Ashton

text: 1980-luvun alussa hän isännöi GasTank nimistä TV-show’ta yhdessä Rick Wakemanin kanssa.


title: Tony Ashton

text:
1990-luvulla Tony Ashton aloitti maalaamisen ja hän kuvitti useita levyn kansia. 1990-luvun lopulla hän sairastui syöpään. Hänen tilansa parani, niinpä muusikkoystävät ja vaimo järjestivät hänelle EMI:n Abbey Road -studiolla konsertin, The Tony Ashton Testimonial. Konsertti oli 16. kesäkuuta 2000 ja siinä esiintyi parille sadalle fanille Paice, Ashton & Lord, Bernie Marsdenin ja Micky Moodyn Company of Snakes, Tony Ashton Band, John Entwistle Band, Pete York's Endangered Species sekä Johnnie Johnson Band.
Nopeasti konsertin jälkeen Tony Ashton sairastui uudelleen, kunnes toukokuussa 2001 hän kuoli.
 Tony Ashtonin muistosivut


title: Piacenza

text: Piacenza on kaupunki Italiassa Piacenzan maakunnassa Emilia-Romagnan alueella. Piacenza on pinta-alaltaan 118 neliökilometriä ja siellä on runsas 100 000 asukasta.


title: Piacenza

text: Kaupunki sijaitsee Pojoen etelärannalla. Vaikka asutus kaupungin alueella onkin vanhempaa, varhaisimman asutuskeskuksen paikalle perustivat roomalaiset vuonna 218 eaa. nimellä "Placentia". Kaupungin asemakaavan pääpiirteet ovat säilyneet roomalaisajoista. Rooman tasavallan aikana kaupungista tuli merkittävä keskus Via Aemilian päätepisteeseen. Varhaiskeskiajan jälkeen kaupunki kukoisti jälleen vuodesta 1000 eteenpäin, sillä se sijaitsi tärkeän Via Francigenan varrella kauppareittien yhtymäkohdassa. Keskiajalla kaupungin talous kasvoi ja Piacenzaan rakennettiin kirkkoja ja luostareita, mukaan lukien kaupungin kaksi nykyistäkin maamerkkiä: Duomo di Piacenza ja Palazzo Gotico. Vuonna 1848 Piacenza oli ensimmäinen Sardinian kuningaskuntaan liittynyt italialainen kaupunki.


title: Ämmässuo

text: Ämmässuo () on Espoon kaupunginosa. Se rajoittuu pohjoisessa ja idässä Kolmperään, etelässä Espoonkartanoon ja lännessä Kirkkonummeen. Kaupunginosassa on Ämmässuon jätteenkäsittelykeskus.


title: X-korkeus

text: X-korkeus viittaa kirjasinleikkauksen pienaakkosten korkeuteen ilman ylä- ja alapidennyksiä. X-korkeus vaikuttaa siihen, kuinka suurelta tai pieneltä kirjasinleikkaus näyttää lukijan silmään. X-korkeus vaikuttaa myös tekstin luettavuuteen. Liian pieni tai liian suuri x-korkeus voi tehdä tekstistä vaikealukuista.


title: X-korkeus

text: Yleensä kirjasinten koko ilmoitetaan pistekoossa, joka mittaa kirjainten ylimmän ja alimman pisteen välimatkan toisistaan. Tällä on kuitenkin hyvin vähän vaikutusta siihen, kuinka suurelta tai pieneltä jokin tietty kirjasin vaikuttaa, sillä kirjasinten oma x-korkeus voi vaihdella hyvinkin paljon. Typografisessa sommittelussa kannattaakin siksi kiinnittää enemmän huomiota pienaakkosten kokoon kuin pistemittoihin.


title: Siikakankaan lentokenttä

text: Siikakankaan lentokenttä oli Pirkanmaalla Ruoveden Siikakankaalla sijainnut lentokenttä. Kangasmaastoon kantatie 66:n länsipuolelle raivattua kenttää, jossa ei ollut lentokenttärakennuksia, käytettiin 1930-luvulla varalaskupaikkana. Kenttäalueen käyttö alkoi vuonna 1935. 1940-luvun alussa kenttäalueelle rakennettiin kolme 21×37 metrin kokoista kylmää lentokonehallia sekä asuinparakkeja. Kentän laskualue oli ympyrän muotoinen, ja sen halkaisija oli tasan 1 000 metriä.


title: Siikakankaan lentokenttä

text: Toisen maailmansodan aikana kenttä oli Suomen ilmavoimien käytössä. Ilmavoimien yksiköistä kenttää käyttivät välirauhan aikana Lentolaivue 32 ja jatkosodan alussa lentolaivueet 42 ja 44. Myöhemmin jatkosodan aikana Ilmasotakoulu käytti kenttää koulutuskenttänä. Sotien jälkeen kenttä palveli siviilikäytössä, 1950-luvun alkupuolella kentällä järjestettiin muun muassa useita purjelentoleirejä.


title: Siikakankaan lentokenttä

text: Kentästä kaavailtiin 1950-luvun lopulla ilmavoimien suihkuhävittäjien tukikohtaa, suunnitelmissa esitettiin muun muassa Hämeen ja Satakunnan lennostojen osien sijoittamista kentälle. Nämä toteutumattomat suunnitelmat kuitenkin johtivat siihen, että Siikakangas oli yksi Yhdysvaltain/NATO:n suunnittelemista ydiniskukohteista Suomessa 1950-luvulla, koska kentän epäiltiin päätyvän Neuvostoliiton ilmavoimien käyttöön.


title: Siikakankaan lentokenttä

text: Alueelle paljastettiin 23. toukokuuta 2014 lentokenttätoiminnan ja Ilmailuvarikko 2:n (osa myöhempää Lentovarikkoa) sijoituspaikan muistoksi muistomerkki.


title: Siikakankaan lentokenttä

text: Nykyisin kenttäalue on puolustusvoimien käytössä varastoalueena. Alueella on vuodesta 2014 ollut myös Sotamuseon varasto.


title: Feroz Khan

text: Feroz Khan (, 25. syyskuuta 1939 – 27. huhtikuuta 2009) oli intialainen, Bollywoodin kuuluisimpiin lukeutuva näyttelijä.


title: Feroz Khan

text: Khan syntyi Bangaloressa afgaani-isälle ja iranilaiselle äidille. Hänellä on kolme veljeä, jotka kaikki vaikuttavat niin ikään elokuva-alalla. Hän lähti Mumbaihin, jossa hän debytoi elokuvassa "Didi" (1960).


title: Feroz Khan

text: Khanille myönnettiin vuonna 1970 parhaan miessivuosanäyttelijän Filmfare-palkinto sekä vuonna 2000 Filmfare-palkinto elinikäisistä saavutuksista elokuvan parissa. Hän oli vuosina 1965–1985 naimisissa Sundarin kanssa ja sai kaksi lasta: Lailan ja Fardeenin. Fardeen on tunnettu näyttelijä. Feroz Khanin 20-vuotinen avioliitto päättyi eroon vuonna 1985. Hän oli muslimi.


title: Wendo Kolosoy

text: Wendo Kolosoy eli Papa Wendo (25. huhtikuuta 1925 – 28. heinäkuuta 2008) oli kongolainen maailmanmusiikin esittäjä.


title: Wendo Kolosoy

text: Musiikki oli Kolosoyn lapsuuden tärkein sisältö. Hän aloitti uransa alalla jo vuonna 1936; vanhemmat olivat menehtyneet hieman aiemmin. Äiti oli ollut esiintyvä laulaja. Kosoloystä huolehtivat vanhempien kuoleman jälkeen valkoiset papit, ja varhaisina nuoruusvuosinaan hän ryhtyi mekaanikontöihin Kongojoen laivoilla. Kolosoy oli nuorena miehenä Patrice Lumumban ystävä. Kaksikko ei kuitenkaan keskustellut yhdessä politiikasta, johon Kolosoy vältteli ottamasta kantaa.


title: Wendo Kolosoy

text: Kolosoyn ensimmäinen suuri hitti oli ”Marie Louise” vuonna 1948. Hän pysyi maansa suosituimpien artistien joukossa läpi 1950-luvun, mutta jäi pois muodista Mobutu Sese Sekon noustua valtaan. Hän jatkoi kuitenkin uraansa 1990- ja 2000-luvuilla. Hän esiintyi vielä julkisesti, suostui haastateltavaksi ja julkaisi muiden muassa albumit "Marie Louise" (1997) ja "Amba" (2002). Hän kuoli sairauteen 83-vuotiaana jouduttuaan kinshasalaiselle klinikalle maanantaina 28. heinäkuuta 2008.


title: Sempre Volley Padova

text: Sempre Volley Padova, paremmin tunnettuna pelkkä Padova on italialainen lentopallojoukkue, joka pelaa Italian A1-liigassa. Joukkueen kotikaupunki on Padova.Padova esiintyi ensimmäisen kerran A1-liigassa 1971 nimellä Petrarca Padova. Padova pelasi Italian ylimmällä sarjatasolla vuoteen 1982 asti, kunnes se putosi vuodeksi A2-liigaan. A1-liigaan Padova nousi taas pian vuoden tauon jälkeen 1984 nimellä Americanino Padova, ja on pelannut A1-liigassa siitä lähtien. Joukkueen nimet ovat vaihtuneet monta kertaa, kuten yleensäkin A1-liigassa tapahtuu. Joukkueen isoimman rahoittajan nimi tulee yleensä joukkueen nimen yhteydessä ilmi.


title: Sempre Volley Padova

text: Padovan joukkueen parhaita saavutuksia on vuonna 1994 arvostetun CEV Cupin voitto ja junioreiden Italian mestaruus. Padova on pelannut Italian A1-liigassa peräti 24 kautta.


title: Sempre Volley Padova

text: Padovassa on pelannut myös paljon suomalaisia lentopalloilijoita seuran historian aikana. Kauteen 2007 asti joukkueessa pelasi Suomen maajoukkueen ykköspassari Mikko Esko sekä maajoukkueen kakkospassari Simo-Pekka Olli. Myös Suomen maajoukkueen hakkuri Matti Hietanen oli Padovan pelimiehiä kaudella 2005, mutta hän oli seurasti kausilla 2006 sekä 2007. Suomalaispelaajista Mikko Esko nousi Padovassa pelatessaan yhdeksi parhaista passareista.


title: Sempre Volley Padova

text: Padovassa on pelannut myös keskitorjuja Miika Heikkinen, joka edusti Padovaa 2004 kauden lopun maaliskuusta lähtien. Lisäksi Arto Hanni on nähty passihommissa Padovassa 2002 kaudella.


title: Sempre Volley Padova

text: Myös Suomen maajoukkueen tämän hetkinen valmentaja, italialainen Mauro Berruto on nähty Padovassa. Berruto valmensi Padovaa kaudella 2005–2006.


title: Manchesterin derby

text: Manchesterin Derby on paikalliskamppailu Manchesterin kaupungissa, jossa kohtaavat jalkapallojoukkueet Manchester United ja Manchester City. Niin kuin jokaisessa "suuressa" ottelussa, niin tässäkin fanit herjaavat toisiaan. Unitedin kannattajat pilkkaavat Cityä siitä, kun se ei ole voittanut mitään pitkään aikaan (United on voittanut mestaruuden viimeksi vuonna 2013 ja City 2018) ja Cityn kannattajat taas siitä, ettei joukkue ole kotoisin Manchesterista (Unitedin kotistadion Old Trafford sijaitsee hieman kaupungin rajojen ulkopuolella, mutta sijaitsee silti Suur-Manchesterin alueelta).


title: Manchesterin derby

text: Kauden 2007–2008 ensimmäinen derby 19. elokuuta päättyi Cityn 1–0 kotivoittoon. 10. helmikuuta 2008 City voitti vieraspelin 2–1. Kyseessä oli ensimmäinen kerta kauden 1969–1970 jälkeen, kun City voitti kauden molemmat paikallisottelut.


title: Manchesterin derby

text: Ensimmäinen kohtaaminen joukkueiden välillä oli 12. marraskuuta 1881, jolloin West Gorton (St. Marks) (nykyisin City) isännöi Newton Heathia (nykyisin United). Ottelu päättyi 3–0 ja "Ashtonin Reportteri" kuvaili ottelua miellyttäväksi. Ensimmäinen liigaottelu seurojen välillä tapahtui kaudella 1894–1895, jolloin Newton Heath kukisti Cityn 5–2 Hyde Roadilla.


title: Manchesterin derby

text: Ennen toista maailmansotaa Manchesterin jalkapalloihmiset kävivät katsomassa joukkueitten otteluita vuoroviikoin ja vasta sodan jälkeen alkoi kehittyä kovempi kilpailu joukkueiden kesken.


title: Manchesterin derby

text: Manchesterin derbyt 1970-luvulla olivat yleensä hyvin kiivaita. Joulukuun 1970 derbyssa George Best taklasi rumasti Glyn Pardoe'ta, jolloin hän joutui jättämään pelikentät. Seuraavalla kaudella 3–3 tasapeliin päättyneessä ottelussa Francis Lee ja George Best syyttivät molemmat toisiaan sukeltamisesta ja filmaamisesta.


title: Manchesterin derby

text: Kauden 1973–1974 ensimmäisessä derbyssa Mike Doyle ja Lou Macari saivat punaisen kortin, kun ottelu päättyi maalittomaan tasapeliin. Molemmat pelaajat kieltäytyivät poistumasta kentältä, jolloin tuomari talutti molemmat ulos. Kauden viimeisinä päivinä Unitedilla oli pelissä suuret panokset, kun joukkueet kohtasivat: United tarvitsi voiton pysyäkseen liigassa. Ensimmäinen tunti ottelussa oli maaliton. 81. peliminuutilla ottelu näytti jo päättyvän 0–0 tulokseen, mutta entinen United-pelaaja Denis Law iski maalin kantapäällään Francis Lee'n syötöstä ohi maalivahti Alex Stepneyn. Joukkuekaverit tulivat onnittelemaan typertynyttä Law'a, joka ei edes juhlinut maaliaan tajutessaan, mitä maali oli merkinnyt hänen entiselle seuralleen ja tuli pois kentältä. Law sanoi myöhemmin maalistaan, että oli hyvin masentunut sinä viikonloppuna ja kertoi antaneensa 19 vuoden aikana kaikkensa Unitedille ja sitten hän tekee maalin, jota ei olisi ikinä toivonut. Law ei ottelun jälkeen enää pelannut liigajalkapalloa. Ottelun viimeisillä minuuteilla Unitedin faneja ryntäsi kentälle, mutta ""punaiset paholaiset"" hävisivät kuitenkin ja putosivat 2. divisioonaan. Vaikka United olisi oikeastaan pudonnut liigasta jos ottelu olisi päättynyt tasapeliin, niin Cityn fanit muistelevat päivää nimellä "päivä, jolloin Denis Law tyrkkäsi kantapäällään Unitedin 2. divisioonaan". Unitedin fanien iloksi ManU nousi takaisin liigaan, viettäen vain kauden 2. divisioonassa.


title: Manchesterin derby

text: 1990-luvulla United hallitsi derbyjä, voittaen jokaisen ottelun koko vuosikymmenen aikana. Vuonna 1994 Andrei Kantšelskis teki hattutempun, kun United voitti 5–0.


title: Manchesterin derby

text: Ensimmäinen ottelu uudella vuosituhannella kulminoitui pitkäaikaiseen taistelupariin: Roy Keaneen ja Alf-Inge Hålandiin. "Taistelu" oli alkanut jo vuonna 1997, kun Håland kaatoi Keanen rangaistusalueen sisällä ja Unitedin kapteeni loukkaantui. Kolme vuotta myöhemmin huhtikuussa 2001 Hålandin ollessa Cityn kapteeni, Keane tuli derby-ottelun viimeisillä minuuteilla todella pahasti jalka edellä Hålandin polveen. Keane sai taklauksestaan 150 000 punnan sakot ja viiden ottelun pelikiellon. Håland lopetti uransa vuonna 2002 polven takia.


title: Manchesterin derby

text: 10. helmikuuta 2008 asti joukkueet ovat kohdanneet toisensa 149 kertaa. United on voittanut 59 kertaa ja City 41.


title: Manchesterin derby

text: Suurin voitto derbyssa on Cityn 6–1 voitto 23. tammikuuta 1926. Molemmat ovat voittaneet toisensa 5–0 (City 1955 ja United 1994). Suurin katsojamäärä oli 20. syyskuuta 1947, kun yleisöä oli 78 000.


title: Manchesterin derby

text: Parhaat maalintekijä


title: Nina Bawden

text: Nina Bawden (19. tammikuuta 1925 – 22. elokuuta 2012, Lontoo, Britannia) oli brittiläinen lastenkirjailija. Hänen äitinsä oli opettaja ja isänsä merisotilas.


title: Nina Bawden

text: Bawden opiskeli Oxfordin yliopiston Somerville Collegessa ja suoritti tutkinnon filosofiasta, politiikasta ja taloustieteestä. Hänelle myönnettiin muun muassa Guardian-palkinto vuonna 1976 sekä Phoenix-palkinto 1993.


title: Nina Bawden

text: Bawdenin tunnettuihin teoksiin lukeutuvat muiden muassa "Kolme karkulaista" (1964), "Piparminttuporsas" (1975) sekä "Henryn vuosi" (1988). BBC on näyttänyt useista hänen teoksistaan televisioituja versioita, ja kirjoja on myös käännetty lukuisille kielille.


title: Nina Bawden

text: Bawdenin mies Austen Kark (75) menehtyi junaonnettomuudessa Englannissa 10. toukokuuta 2002. Myös kirjailija itse loukkaantui. Hän asui Lontoossa ja Nafplionissa Kreikassa.


title: Prisma Taranto

text: Prisma Taranto eli Taranto Volley, vuosina 2008-2010 Prisma Volley oli Italian A1-liigassa pelaava, Taranton kaupungista kotoisin oleva lentopallojoukkue. Se nousi A1-liigaan kaudelle 2006. Vuonna 2010 se lopetti toimintansa ja luovutti sarjapaikkansa Castellana Grotten seuralle New Mater Volley.


title: Prisma Taranto

text: Joukkue voitti kaudella 2006 Italian A2-liigan ja nousi voitollaan A1-liigaan. Kaudella 2007 sarjanousija Taranto pelasi tiensä play-off -peleihin sijoittumalla runkosarjassa 7. sijalle. Lopullinen sijoitus liigassa oli sama 7. sija, kun Roma Volley pudotti sarjanousijan laulukuoroon.


title: Prisma Taranto

text: Prisma Tarantossa nähtiin myös suomalaisväriä kaudella 2007–2008 kun Suomen lentopallomaajoukkueen keskitorjuja Konstantin Shumov aloitti uransa ensimmäisen kauden maailman kovimmassa lentopalloliigassa Taranto Volleyn riveissä.


title: G. A. Petreliuksen muistomerkki

text: G. A. Petreliuksen muistomerkki on Turussa, Samppalinnanpuistossa sijaitseva veistos. Se valmistui vuonna 1914 ja pystytettiin kunnallisneuvos Gustav Albert Petreliuksen muistoksi vuonna 1915. Veistoksen on suunnitellut Felix Nylund.


title: G. A. Petreliuksen muistomerkki

text: Uudenkaupungin harmaasta graniitista valmistettu veistos on korkeudeltaan 2,2 metriä. Sen edustalla sijaitsee 11 metriä leveä ja 5,7 metriä syvä kiviterassi, josta avautuu näkymä alas Aurajoelle ja Turun keskustaan. Veistos esittää naista ja lasta, ja teos tunnetaankin myös nimellä "Äiti ja lapsi". Veistoksen aihe viittaa Petreliuksen hyväntekeväisyystyöhön, etenkin ruotsinkielisen lastenkodin perustamiseen.


title: Andrea Giani

text: Andrea Giani (22. huhtikuuta 1970) on italialainen entinen huippulentopalloilija. Hän voitti uransa aikana kaiken mitä lentopalloilija voi saavuttaa. Hänet valittiin heti uransa päätyttyään Volleyball Hall of Fameen.


title: Andrea Giani

text: Giani voitti jo 17-vuotiaana 1987 vuonna Italian Cupin. Siitä lähtien Giani oli yksi Italian lentopallon valovoimaisimmista tähdistä. Hän oli läpi uransa seurauskollinen kahdella eri huippujoukkueelle. Hän pelasi kaudet 1985-1996 Parman joukkueessa, kunnes vaihtoi Pallavolo Modenan ryhmään jossa hän pelasi uransa viimeiset kaudet, kunnes hän lopetti kauden 2007 jälkeen. Urallaan hän saavutti seurajoukkuetasolla peräti viisi Italian liiganmestaruutta. Lisäksi hän voitti kaksi kertaa Euroopan mestareiden liigan, sekä useita muita palkintoja sekä turnausvoittoja.


title: Andrea Giani

text: Uransa lopetettuaan Giani valittiin välittömästi Volleyball Hall of Fameen.


title: Andrea Giani

text: Uransa kauteen 2007 lopettanut Giani otti itsellänsä uusia haasteita kun hän otti Cimone Modenan joukkueen päävalmentajan vastuun itsellensä. Hän valmensi heti ensimmäisellä valmennuskaudellaan Pallavolo Modenan CEV-Cupin mestaruuteen.


title: Andrea Giani

text: Giani muistetaan muun muassa hänen loistavista pelitaidoistaan. Giani pelasi muun muassa yleispelaajana välillä ja välillä keskitorjujana. Giani on voittanut peräti viisi kertaa Italian A1-liigan.


title: Andrea Giani

text: Giani edusti pelaajaurallaan Italian maajoukkuetta peräti 474 A-maaottelussa. Hän johdatti joukkueen kapteenina peräti kolmeen maailmanmestaruuteen, neljään Euroopan mestaruuteen, sekä seitsemään maailmanliigan voittoon.


title: Reamonn

text: Reamonn on saksalainen rockyhtye, joka on julkaissut useita kansainvälisesti menestyneitä studio- ja live-albumeita.


title: Reamonn

text: Yhtyeen perusti irlantilainen laulaja Reamonn "Rea" Garvey etelä-Saksassa vuonna 1998. Hän tutustui saksalaiseen rumpaliin Mike "Gomezz" Gommeringeriin, jonka kautta löytyivät yhtyeen muut jäsenet: kitaristi Uwe Bossert, useita instrumentteja soittanut Sebi Padotzke ja basisti Philipp Rauenbusch. Yhtyeen ensimmäinen single "Supergirl" vuonna 2000 oli menestys Saksassa, ja sen sisältänyt albumi "Tuesday" myi platinaa. Toinen albumi "Dream No.7" ilmestyi vuonna 2001, ja kolmas "Beautiful Sky" vuonna 2003. "Beautiful Sky" myi Saksassa tuplaplatinaa, ja pysyi maan hittilistoilla vuoden ajan.


title: Reamonn

text: Reamonn esiintyi Live 8 -konsertissa Berliinissä 2005 ja Live Earth -konsertissa Hampurissa 2007.


title: Default

text: Default on kanadalainen post-grunge-yhtye Vancouverista, brittiläisestä Columbiasta. Yhtye on julkaissut kolme levyä.


title: Gustav Albert Petrelius

text: Gustav Albert Petrelius (1836–1910) oli suomalainen kunnallisneuvos, teollisuusmies ja hyväntekeväisyyden harrastaja.


title: Gustav Albert Petrelius

text: Petrelius syntyi porilaisen kultasepän poikana. Hän perusti Turkuun lukuisia yrityksiä: vähittäiskaupan, paitatehtaan ja sateen- ja päivänvarjoja valmistavan yrityksen. Vuonna 1888 Petrelius ja Carl Fredrik Junnelius hankkivat Barkerin puuvillakehräämön, jonka pääjohtajana Petrelius toimi. Hän oli myös mukana perustamassa höyrylaivayhtiötä, kylpylaitoksia ja tulitikkutehdasta Turkuun.


title: Gustav Albert Petrelius

text: Petrelius harjoitti hyväntekeväisyystoimintaa jo elinaikanaan. Hän muun muassa lahjoitti varat ruotsinkielisen lastenkodin perustamiseen. Lapsettomana kuollut Petrelius testamenttasi koko omaisuutensa Turun kaupungille. Testamenttivaroista muodostettu G. A. Petreliuksen lahjoitusrahasto teki kaupungille useita taidehankintoja. Rahaston arvo laski ensimmäisen maailmansodan jälkeisen laman seurauksena, ja sen toiminta lopetettiin vuonna 1972. Jäljellä olleet varat siirrettiin Turun kaupungin kaunistamisrahastoon, josta niitä käytetään edelleen kaupunkikuvan kaunistamiseen.


title: Gustav Albert Petrelius

text: Kunnallisneuvos G. A. Petreliuksen muistoksi pysytettiin vuonna 1915 Turun Samppalinnanpuistoon muistomerkki. Graniittiveistoksen on suunnitellut Felix Nylund, ja se esittää naista ja lasta. Veistoksen yhteydessä on 11 metriä leveä näköalatasanteena toimiva kiviterassi. Veistoksen aihe viittaa Petreliuksen hyväntekeväisyystyöhön, etenkin ruotsinkielisen lastenkodin perustamiseen.


title: Gordon Hinkley

text: Gordon Hinkley (s. 15. marraskuuta 1925 Port Edwards, Wisconsin) on yhdysvaltalainen radiopersoona, joka työskenteli yli 50 vuoden ajan milwaukeelaisella WTJM-radioasemalla.


title: Gordon Hinkley

text: Hinkleyn ura radiossa alkoi vuonna 1941, hänen osallistuttuaan WFHR-aseman sponsoroimaan kykyjenetsintäkilpailuun, jonka ansiosta hän sai oman viikoittaisen pianomusiikkiohjelmansa. Hinkley palveli kolme vuotta Yhdysvaltain armeijassa, jona aikana hän teki muun muassa kuulutuksia puolustusvoimien radioverkossa. Asepalveluksen jälkeen hän siirtyi WSAU-asemalle Wausauhun. WTMJ:lle Hinkley siirtyi kuuluttajaksi 1950 ja pian hän sai oman musiikkiohjelmansa "Invitation to Beauty". Vuonna 1961 hän alkoi toimittaa kuluttajatietousohjelmaa "Ask Your Neighbor". Muita Hinkleyn ohjelmia olivat "Gotta Minute?" ja "Gordon Hinkley’s Wisconsin Weekend".


title: Gordon Hinkley

text: Gordon Hinkley nimettiin Radio Hall of Fameen vuonna 1997.


title: Tuomo Jussila

text: Tuomo Jussila on suomalainen lentopallovalmentaja, joka valmensi 2007–2008 kaudella Mutalan Riennon joukkuetta, joka pelaa Lentopallon SM-liigassa. Riennon kausi päättyi lopulta puolivälieriin.


title: Tuomo Jussila

text: Jussila on valmentanut tyttöjen eri maajoukkueikäluokkia kymmenen vuoden ajan. Jussila toimi Joensuun Prihojen päävalmentajana kaudella 2005–2006. Tuomo Jussila on suorittanut laajasti valmennuskoulutuksia kansainvälisine jaksoineen (mm. avainvalmentajatutkinto). Hänen oma kokemuksensa pelaajana on useista seuroista.


title: Tuomo Jussila

text: Tuomo Jussila on erikoisröntgenhoitaja. Hän on naimisissa ja hänellä on kaksi aikuista lasta.


title: Demokraattinen puolue (Japani)

text: Demokraattinen puolue () oli vuosina 1998–2016 toiminut sosiaaliliberalistinen japanilainen poliittinen puolue. Puolue oli Japanin suurin oppositiopuolue ja edustajamäärältään maan toiseksi suurin puolue hallitsevan Liberaalidemokraattisen puolueen jälkeen. Vuonna 2016 puolue yhdistyi Japanin uudistuspuolueen ("Ishin no tō") kanssa, jolloin uuden puolueen nimeksi tuli edeltäjiensä nimistä yhdistetty "Minshintō", Demokraattinen uudistuspuolue. Englanninkielisenä nimenään uusi puolue jatkaa "The Democratic Party" -nimen käyttöä.


title: Demokraattinen puolue (Japani)

text: Vuoden 2009 vaaleissa Demokraattinen puolue nousi Japanin suurimmaksi puolueeksi, jolla oli alahuoneessa 308 paikkaa 480 edustajasta. Hallituskaudellaan puoluetta ravistelivat kuitenkin useat skandaalit eikä se kyennyt ylläpitämään kansansuosiotaan, vaan seuraavissa, vuoden 2012 alahuonevaaleissa se sai vain 57 edustajaa alahuoneeseen. Vuoden 2013 ylähuonevaaleissa puolueen edustajien määrä ylähuonessakin putosi 59:ään 242 edustajasta. Vuoden 2014 alahuonevaaleissa puolue kykeni nostamaan edustajamääränsä 73:een, mutta puolueen puheenjohtaja Banri Kaieida ei tullut valituksi ja erosi puolueen puheenjohtajan paikalta vaalituloksen selvittyä.


title: Demokraattinen puolue (Japani)

text: Demokraattinen puolue perustettiin 27. huhtikuuta 1998 neljän liberaalidemokraatteja vastustaneen puolueen yhdistyessä, minkä jälkeen se kasvoi merkittäväksi poliittiseksi voimaksi.


title: Demokraattinen puolue (Japani)

text: Puolueella oli useita ei-japanilaista alkuperää olevia edustajia, kuten suomalaissyntyinen ylähuoneen jäsen Marutei Tsurunen ja puoliksi taiwanilainen Renhō.


title: Demokraattinen puolue (Japani)

text: Puolue sai merkittävät vaalivoitot vuoden 2003 alahuoneen ja 2004 ylähuoneen valeissa, mutta menetti kannatustaan vuoden 2005 vaaleissa. Vuoden 2007 ylähuoneen vaaleissa puolue saavutti vaalivoiton, saaden lähes 40 prosenttia äänistä ja 11 lisäpaikkaa.


title: Paavo Pihlajamäki

text: Paavo Pihlajamäki (4. elokuuta 1911 Nurmo – 1987) oli suomalainen painija, joka oli parhaimmillaan 1940-luvulla. Hänen veljistään Kustaa on olympiavoittaja ja Suomen kaikkien aikojen menestyneimpiä painijoita. Serkku Hermanni Pihlajamäki on myös painin olympiavoittaja.


title: Paavo Pihlajamäki

text: Ainoan arvokisamitalinsa Paavo Pihlajamäki saavutti Istanbulin EM-kisoissa 1949 painimalla 67 kilon vapaapainisarjassa pronssia. Suomen mestaruuksia tämä Helsingin Poliisivoimailijoita, Helsingin Paini-Miehiä ja Nurmon Jymyä edustanut painija voitti urallaan kuusi kappaletta.


title: Tony Ayala, Jr.

text: Tony Ayala, Jr. (13. helmikuuta 1963 San Antonio, Texas – 12. toukokuuta 2015 San Antonio, Texas) oli yhdysvaltalainen keskisarjan nyrkkeilijä ja rikollinen. Hän aloitti nyrkkeilyuransa vuonna 1980 ja oli vuonna 1982 saanut 22 voittoa eikä hävinnyt kertaakaan. Hän oli tyrmännyt 19 vastustajaansa ja saanut vahvasta, aggressiivisesta kilpailutyylistään lempinimen ”El Torito”.


title: Tony Ayala, Jr.

text: Kerran Ayala sylkäisi vastustajansa päälle, kun tämä makasi maassa Ayalan lyömänä. Hän myönsi nauttineensa myös kolmeen otteeseen heroiinia ennen ottelua. Voitettuaan Carlos Herreran loppuvuodesta 1982 Ayalan oli määrä kohdata maailmanmestari Davey Moore.


title: Tony Ayala, Jr.

text: Ottelu Moorea vastaan jäi käymättä. 1. tammikuuta 1983 Ayala murtautui naapurinsa, nuoren naisopettajan asuntoon, ja häiritsi tätä seksuaalisesti. Nyrkkeilijä oli jo aiemmin saanut ehdollista vankeutta vastaavista teoista. Kolmannesta kerrasta hän sai kuitenkin 35 vuotta ehdotonta vankeutta. Syyttäjä suositteli koko tuomion istumista, sillä Ayalan voitiin katsoa olevan vaaraksi yhteiskunnalle.


title: Tony Ayala, Jr.

text: Ayala pääsi vapauteen kuudentoista vuoden istumisen jälkeen vuonna 1999. Hän jatkoi nyrkkeilyuraansa voittaen kuusi ja häviten kaksi ottelua. Yori Boy Campasista tuli ensimmäinen Ayalan voittanut nyrkkeilijä Texasissa 28. heinäkuuta 2000.


title: Tony Ayala, Jr.

text: Ayala kuitenkin jatkoi myös rikosuraansa. Hän tuli ammutuksi olkapäähänsä murtauduttuaan nuoren naisen asuntoon vuonna 2000. Hän sai lievän tuomion, mutta vuonna 2003 hän joutui epäillyksi lapsiseksistä oltuaan seksuaalisessa kanssakäymisessä 13-vuotiaan tytön kanssa. Tyttö kuitenkin kiisti tapahtuneen sittemmin, joten Ayala vapautui syytteistä.


title: Tony Ayala, Jr.

text: Vuonna 2004 Ayala tuomittiin kymmeneksi vuodeksi vankilaan toistuneesta ehdonalaissääntöjen rikkomisesta.


title: Lauri Kangas

text: Lauri Kangas (s. 2. syyskuuta 1916 Lapua) oli suomalainen painija, joka oli parhaimmillaan 1940-luvulla.


title: Lauri Kangas

text: Lauri Kangas saavutti pronssimitalin 67 kilon vapaapainisarjassa vuoden 1946 EM-kisoissa. Suomen mestaruuksia tämä Lapuan Virkiän painija saavutti sekä vapaalla että kreikkalais-roomalaisella tyylillä yhteensä kuusi kappaletta.


title: Jussi Vesterinen

text: Jussi Tapio Vesterinen (s. 9. toukokuuta 1949 Viitasaari) on suomalainen entinen kreikkalais-roomalaisen tyylin painija, joka ylsi parhaimmillaan EM-mitalille ja olympiakisojen pistesijalle.


title: Jussi Vesterinen

text: Jussi Vesterinen koki painiuransa huippuhetken jo alle 20-vuotiaana, kun hän sijoittui 52 kilon sarjassa EM-pronssille 1968. Samana vuonna hän paini olympiakisoissa kuudenneksi. Suomen mestaruuden tämä Viitasaaren Viestiä ja Viipurin Voimailijoita edustanut painija voitti kahdesti.


title: Ritsuryō

text: Ritsuryō () oli historiallinen kungfutselaisuuteen ja kiinalaiseen legalismiin perustunut lakijärjestelmä Japanissa. Ritsuryōn mukaista poliittista järjestelmää kutsutaan nimellä "ritsuryō-sei" (). Ritsuryōhon kuuluu sekä rikoslaki () ja hallintolaki ().


title: Ritsuryō

text: Myöhäisellä Asuka-kaudella 500-luvun lopusta vuoteen 710 ja Nara-kaudella vuosina 710–794 Japanin keisarillinen hovi loi ja otti käyttöön ritsuryō-kokoelmia yrittäessään kopioida Tang-dynastian Kiinan poliittista järjestelmää. Taika-uudistukset 600-luvun puolivälissä olivat ensimmäinen merkki järjestelmän käyttöönotosta.


title: Ritsuryō

text: Ritsuryōn tärkeitä kokoelmia olivat:


title: Olli Aakula

text: Olli Aakula (19. elokuuta 1977, Vihti) on suomalainen lentopalloilija, joka pelaa tällä hetkellä Vihdin Lentopallossa. Hän on pelannut ulkomailla Saksan Bundesliigassa, sekä Salon Piivolleyssa kotimaassa. Hän on yksi menestyneimmistä suomalaisista lentopalloilijoista.


title: Olli Aakula

text: Aakula aloitti lentopallon pelaamisen syntymäkaupungissaan Vihdissä. Hänen ensimmäisen seuransa oli Vihdin lentopallo -90.